text:
Fundoyetsimba
Contents
- 1 Ruzivo rwezve Physics
- 1.1 Physics chidzidzo cheScience chine donzvo rekuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvekare nhau pamusoro pemhando dzesimba uye ukama huripo pakati pesimba nokuitwa kwebasa.
- 2 Chinangwa
- 3 Dudziro yeMashoko Anowanikwa Muzvidzidzo zvePhysics
- 4 Mashoko emwero wehuwandu
- 5 Misandu yeSebhe
- 6 Vanhu vanemukurumbira mufundoyetsimba
Ruzivo rwezve Physics[chinja | edit source]
Physics chidzidzo cheScience chine donzvo rekuti tinge tichinzwisisa nyika ino yatigere. Physics inotarisa mitemo inobata pakufamba nokudyidzana kwezvinhu zvose zviri panyika. Chidzidzo ichi chinoongorora kaumbwiro kakaitwa zviri munyika, kufamba kwazvo maringe nokufambawo nenguva uye nzvimbo. Chinodzidzisawo zvekare nhau pamusoro pemhando dzesimba uye ukama huripo pakati pesimba nokuitwa kwebasa.[chinja | edit source]
Chinangwa[chinja | edit source]
Chinangwa chechinyorwa chino kuparura nhaurwa yezvidzidzo zvePhysics. Zvakakosha kuti tinge tichitanga nekutsangangura mazita atinosangana nawo pakukurukura Physics.
Dudziro yeMashoko Anowanikwa Muzvidzidzo zvePhysics[chinja | edit source]
Mukweso - Resistance
Mutemo (Laws)- sokuti mitemo yaNewton wokutanga, wepiri newechitatu. Mutemo inotsangudzwa netsazaniso dzinonyora ukama huripo pakati pezviyero zvakasiyana.
Rudzivo (Direction)- Iri izwi rapiwa kureva kunongedza divi riri kutaurwa nezvaro, riri kuenda chinhu kana force kana chipi chiyero chine nzenda.
Basa (Work)- Basa rinodudzirwa sesimba rinoshanda kana Fosi ichinge yafambisa chinhu zvinoenderana nedzivo yeFosi iyoyo. Basa rinoitwa chete kana Fosi ichinge yafamba nhambwe; Fosi isina chayafambisa hapana basa rinenge raitwa. Basa rine tsazaniso inoti, Basa = Fosi x nhambwe. Basa rinopimwa nechiyero chinonzi Joules.
Simba (Energy)- simba kupimwa kwehuwandu hwebasa rinotarisirwa kuitwa neGumbapamwe (system). Kune marudzi esimba akawanda ose anopimwa nechiyero chinonzi Joule - kunova kuyerwa kwesimba rinenge rashanda kana Fosi ye 1 newton yafamba nhambwe ye 1m ichisunda chinhu. Tsanangudzo yokuti chinonzi gumbapamwe chii iri kutevera mberi.
Pawa (Power)- izwi iri rinodudzira kuitwa kwebasa paumwe hwechiyero chenguva. Kuchivirika knopimwa nechiyero chinonzi Watt kana kuti (Joules/Second). Kana takatarisa mwenje wegetsi yakanyorwa kunzi 100Watts umwe 50Watts, kureva kuti mwenje wokutanga unoshandisa simba remagetsi rakapwetwa kaviri zvichienzaniswa nemwenje wechipiri. Uye tikatora varume vaviri wokutanga asenga masaga 50 echibage pa 4 awa, wepiri akasenga masaga echibage 50 pa 6 awa - wekutanga anenge ashanda nekuchivirika kwakakura pane wepiri.
Fosi (Force)- Manikidzo tinoiwona mazuva ose panosundwa kana kuzvuviwa chinhu. Fosi inokenzera kuchinja kwemuchacha (speed), kuchinja kwedzivo, kana kuchinja kwemaumbirwo akaita chiumbwa (Shape)zvikuru sei takatarisana nezviumbwa zvisina kusimba. Fosi ine tsazaniso (equation) inoti F = huremu X kufangura. Fosi inopimwa nechiyero chinonzi Newton (N).
Puresha (Pressure)- izwi iri rapiwa kutsanangudza chiitiko chekunge Fosi iri kubata paumwe hwechiyero cheruvanze. Puresha inopimwa nechiyero chinonzi Pascal uye inopimwa nerudzivo rwakarurama panharaunda yakadzvanyiwa nepuresha yacho. Ngatitii tine zviumbwa zviviri chimwe nechimwe chine huremu hwe 100kg; ngatitizve chokutanga chakagara pauso hwe 1m2, chepiri chakagara pauso hwe 0,5m2. Zviumbwa zviviri zvine Fosi yakaenzana asi chiumbwa chakagara pauso hudiki hwe 0,5m2 ndicho chinodzvanya nepuresha yakakura.
Spidhi (Speed)- iri izwi rinodudza nhambwe yafambwa paumwe hwechiyero chenguva. Spidhi ine tsazaniso inoti Spidhi = (nhambwe/nguva); uye une chiyero chinonzi mita pa sekondi (m/s.) Spidhi haitarisi kuti nhambwe yafambwa pakatwasuka here nokuti hauna rudzivo runopimwa - uku ndiko kusiyana kwacho nemuchacha.
Muchacha (velocity)- iri izwi rinodudza nhambwe yafambwa nenzira yakatwasuka paumwe hwechiyero chenguva. Muchacha une tsazaniso inoti Muchacha = (nhambwe/nguva); uye une chiyero chinonzi mita pa sekondi (m/s). Muchacha unopimwa kushanduka kwerudzivo zvakare.
Rufangu (Acceleration)- iri izwi rinoreva kuchinja kwemuchacha paumwe hwechiyero chenguva. Kufangura kune chiyero (m/s2). Tsazaniso inoti Rufangu = (kuchinja kwemuchacha/nguva).
Gunganidzo (Gravity)- iri izwi rinotsanangudza chiitiko chinoonekwa pazviumbwa zvemuchadenga kuti zvinokweva chero chipi chiumbwa nefosi rine kukura kunoyenderana nehuremu hwezviumbwa. Fosi reguganidzo ndiro rinekweva mvura kuti iwungane munzvimbo dzakaderera uye kuti chinhu chichinge chakandwa mudenga chidzoke zvakare pasi.
Huremu (Mass)- huremu kupimwa kwehuwandu hwechinhu. Huremu hunopimwa nechiyero chinonzi kilogram (Kg).
Huduma (density) - iri izwi rinoreva huremu huchipimwa paumwe hwemumhu. Zvinhu zvakasiyana zvine huduma hwakasiyana; kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Iri zita rapiwa richitoredzera paguduma rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.
Hujoto (temperature) chiyero chinopima kutonhora kana kupisa kuri kuita chiro kana nzvimbo. Hujoto hunodudza kuti chiro chinokwanisa kudziyisa chimwe zvakadii. Sokuti madziya (heat) anoyerera kubva panzvimbo pane hujoto hwe 100oCelsius kuenda kune hujoto hwe 40oCelsius.
Nguva (Time) - iri izwi rinoreva kupimwa kunoitwa kutaramukana kwakaita zviitiko; nguva inopimwa nechiyero chinonzi sekondi(s).
Dendera (Rotation) - iri izwi rinoshandiswa kana chiumbwa chichipoterera akiso yekufungidzira (imaginary axis) zvikuru sei kana akiso iri kunze kwechiumbwa ichochi. Muenzaniso kutenderera kunoita Earth ichipoterera zuva (sun) kamwe (1) pagore.
Kuziririka (Spinning) - iri izwi rinoshandiswa kana chiumbwa chiri kutenderera pa akiso iri pakati pechiumbwa zvikuru sei sei kana akiso ichidarika nepane munzi wehuremu (centre of mass). Muenzaniso ungapiwa kuzeya kunoita Earth kamwe pazuva ichiziririka nepane akiso inopfuura nepagoko raiyo Earth.
Nhambwe (Distance)- iri izwi rinotsanangudza kuti nzvimbo iri kure zvakadii kubva kune imwe. Nhambwe inopimwa nechiyero chinonzi mita.
Govano (Ratio) - izwi iri rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga. Muenzaniso ungapiwa ungati zvikwata zviviri zvenhabvu Guruve United neMhangura United zvanga zviine zvibodzwa 3:2 papera mutambo; apa govano yacho inenge iri 1.5. Umwe muenzaniso: pavakapedza kudiridza Sarudzai naChipo vakanga vane 30:15 migomo yemvura yavakatakura - apa govano yacho inenge iri 2. Tinoona kuti pamienzaniso yapiwa zvinhu zviri kufananidzwa zvine nzenda kana chiyero chakafanana.
Mudida (Rate)- izwi iri rinoreva hukama huripo pakati penhamba dzine nzenda dzakasiyana. Nokumwe kutaura Mudida unenge iri Govano yezvinhu zviviri zvine nzenda yakasiyana. Muenzaniso weMudida inosanganisira Muchacha(speed), kurova hwehana (Heart beat), Kuchivirika. Izvi zvataurwa zvine nzenda dzinoti: Muchacha (metres/second), kurova kwehana (beats/second), Kuchivirika (Joules/Second). Kazhinji Mudida unotaurwa kuchishandiswa nguva semupimo uri kufananidzwa nawo; asi tinogonawo kushandisa nhambwe, huremu zvichingodaro. Sokuti tarakita yangu inofamba 10km pa Rita repeturu, kana kuti nyama iri kutengwa nemutengo we $5 pa Kg.
Hwiriro (Kaendaenda, Frequency) - iri izwi rinoreva huwandu hwechiitiko chinodzokorora tichiverenga paumwe hwechiyero chenguva. Hwirira hunopimwa nechiyero chinonzi Hertz unove mupimo unoreva kuti chiitiko chiri kuitika kamwe pa sekondi imwe.
Dendera pa Mineti (Revolutions per minute)- iri izwi rinodudzira mudida wechiumbwa chiri kutenderera pa akiso uye kuchishandiswa Dendera pa Mineti sechiyero. Chiyero ichi chinoshandiswa zvakare kutaura mudida wezviumbwa zviri kuzeya zvichiita monerapo paAkiso iri pakati pechiumbwa chiri kutaurwa nezvacho.
- Gumbapamwe (System) rinoreva kubatanidzwa pamwe munzvimbo imwe kwezvinhu zvine ukama huri kutarirwa. Gumbapamwe rine zvinhu zvinobatirana, nekurarama, nekudyidzana pamwe munzvimbo yakatarwa. Kuti titsanangure Gumbapamwe tinogona kusanganisira: nhengo dzirimo; zvinotaura mashandirwo emabasa; mitemo inotonga nhengo dzirimo; uye zvinyorwa zvinotaura ukama huripo pakati penhengo (elements, stakeholders) idzi; nekutara miganhu yerumana rweGumbapamwe, uye miganhu yezvinotenderwa (kana kusatenderwa) kuitika kana kuti kuva nhengo. Gumbapamwe rine ukama hunosimbiswa netsazaniso pakati pezvinopimwa (equations & relationships), maitirwo ezvirongwa (procedures & protocols), zvinyanye (extrema), zvichingodaro. Gumbapamwe - co-existing or working combined together.
Mashoko emwero wehuwandu[chinja | edit source]
Zvinyanye (Extrema) - iri shoko rinodudzira panogumira hukuru uye huduku hwemupimo uri kutaurwa nezvawo. Sokuti mvura inowanikwa pakati pezvinyanye zve 0-100o Celsius. Zvinyanye izita rapiwa richitora pakutaura kwemazuva ose patinoti "zvanyanya, zvanyanyisa kana kuti zvakanyanya - kuChirungu vachiti extreme or extremely". Kana totarisa humwe hweZvinyanye tinoti chinyanye (extremum, singular)
Nharire (Maximum) - iri izita rapiwa kududzira panogumira hukuru hwemupimo uri kutaurwa nezvawo. Sokuti muZimbabwe motokari dzinotenderwa nharire yemuchacha we 120 km/hr pamigwagwa mikuru. Mukutaura kwemazuva ose nharire inzvimbo yakakwirira, paive nemunhu airinda nyika yaShe achitarira kuti kune vavengi vanouya here.
Nhika (Minimum) - iri izita rapiwa kududzira panogumira huduku hwemupimo uri kutaurwa nezvawo. Sokuti hurumende inoronga kutara mari inotambiriswa vashandi ive panhika ye$150 pamwedzi. Pakutaura kwemazuva ose nhika inzvimbo iri pakadzika tichifananidza nenhraunda yenzvimbo iyoyo.
Katikati (Average) - iri izita rapiwa kudzudzira nhamba inowanikwa kana nhamba dziripo dzahwerengedzwa, dzichizogovaniswa nehuwandu hwenhamba dziripo. Sokuti vana vanopedza Chikoro ChePrimary vaine katikati yemakore 13 ekuberekwa.
Chiwanza (Mode) - iri zita rapiwa kududzira nhamba inoonekwa zvizhinji paboka renhamba dziri kutaurwa nezvadzo. Sokuti kana tiine boka (set) renhamba dzinotevera: 3,4,6,7,8,9,10,4,11,2,1,4; tinennge toti nhamba 4 ndiwo chiwanza
Misandu yeSebhe[chinja | edit source]
Misandu yeSebhe (States) - iri izwi rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0 Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge wariiswa, zvakare rinogona kutsindirika kana puresha yawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro


c: text/html

text:
CHITSAUKO 19
Akadzivirira, Akariritira Uye Akaramba Achiita Basa Rake
1, 2. (a) Ndezvipi zvaizochinja kuna Josefa nemhuri yake? (b) Josefa aifanira kuudza mudzimai wake mashoko api asina kunaka?
JOSEFA anokanda chimwe chitsapo padhongi. Fungidzira achitarisa kuno nekoko muBhetrehema zvakwainge kuine rima uye achibhabhadzira dhongi racho nechepadumbu. Anofanira kunge aifunga nezverwendo rurefu rwokuenda kuIjipiti. Sezvo ikoko kwaizova nevatorwa, mutauro mutsva, uye tsika dzavasingazivi, mhuri yake yaizojairana sei nezvose izvi?
2 Zvaisava nyore kuti audze mudzimai wake Mariya mashoko asina kunaka, asi Josefa akazvishingisa kuti amuudze. Akamuudza nezvekurota kwaakanga aita ngirozi ichimuudza mashoko aya akabva kuna Mwari: Mambo Herodhi akanga achida kuuraya mwanakomana wavo! Vaitofanira kubva vangotiza ipapo. (Verenga Mateu 2:13, 14.) Mariya akanetseka chaizvo. Ndiani aizodawo kuuraya mwana wake asina kana mhosva? Josefa naMariya havana kuzvinzwisisa. Asi vaivimba naJehovha, saka vakagadzirira kuenda kuIjipiti.
3. Rondedzera kusimuka kwakaita Josefa nemhuri yake vachibva muBhetrehema. (Onawo mufananidzo.)
3 Vasingazivi zvainge zvarongwa naHerodhi, vanhu vemuBhetrehema vakanga vakarara zvavo Josefa, Mariya naJesu vachibuda muguta racho huri usiku. Vachifamba vakananga kumaodzanyemba, denga richitanga kuchena kumabvazuva, Josefa angangodaro akanetseka kuti mberi kwaiva nei. Muvezi aiva murombo aizokwanisa sei kudzivirira mhuri yake pana Herodhi naSatani? Aizokwanisa here kugara achiriritira mhuri yake? Aizokwanisa here kuramba achiita basa iri rakaoma raakanga apiwa naJehovha Mwari rokurera mwana uyu ainge akasiyana nevamwe? Josefa akatarisana nematambudziko akaoma chaizvo. Sezvatinokurukura kuti akakwanisa sei kuita basa rake nokutendeka, tichaona kuti nei vanababa vemazuva ano, nesu tose, tichifanira kutevedzera kutenda kwaJosefa.
Josefa Akadzivirira Mhuri Yake
4, 5. (a) Upenyu hwaJosefa hwakachinja sei zvachose? (b) Ngirozi yakakurudzira sei Josefa kuti abvume basa rairema?
4 Mwedzi yakanga yapfuura, paakanga ari mutaundi rokumusha kwake reNazareta, Josefa akaona kuti upenyu hwake hwakachinja zvachose mushure mokunge avimbisana kuroorana nemwanasikana waHeri. Josefa aiziva Mariya semhandara yakatendeka isina chainopomerwa. Asi akabva aziva kuti Mariya akanga ava nepamuviri! Akafunga zvokumuramba pachivande kuitira kuti asamunyadzisa. * Zvisinei, ngirozi yakataura naye achirota, ichitsanangura kuti mudzimu mutsvene waJehovha ndiwo wakanga waita kuti Mariya ave nepamuviri. Ngirozi yacho yakamuudzawo kuti mwanakomana waaizobereka ‘aizoponesa vanhu vake pazvivi zvavo.’ Ngirozi yacho yakaudzawo Josefa kuti: “Usatya kuenda nomudzimai wako Mariya kumba.”—Mat. 1:18-21.
5 Josefa, murume ainge akarurama uye aiteerera, akaita izvozvo chaizvo. Akabvuma kuita basa rairema zvikuru rokurera nokuriritira mwana akanga asiri wake asi aikosha kwazvo kuna Mwari. Pave paya, achiteerera murayiro wamambo, Josefa akaenda nomudzimai wake aiva nepamuviri kuBhetrehema kunonyoresa. Ikoko ndiko kwakaberekerwa mwana wacho.
6-8. (a) Zviitiko zvipi zvakaita kuti upenyu hwaJosefa nemhuri yake huchinje zvekare? (b) Uchapupu hupi hunoratidza kuti Satani ndiye akatuma nyeredzi yacho? (Onawo mashoko omuzasi.)
6 Josefa haana kuzodzokera nemhuri yake kuNazareta. Pane kudaro, vakagara muBhetrehema, anenge makiromita 10 kubva kuJerusarema. Vaiva varombo, asi Josefa akaita zvose zvaaigona kuti ariritire Mariya naJesu uye vagare vakachengeteka. Pasina nguva vakatanga kugara mumusha wakanga usingashamisiri. Upenyu hwavo hwakaerekana hwachinja zvekare, Jesu paakanga asisiri mucheche asi ava ndumurwa, zvichida ati pfuurei gore.
7 Boka revarume rakasvika, vazivi venyeredzi vokuMabvazuva, vangangodaro vaibva kure kuBhabhironi. Vakanga vatevera nyeredzi kusvika pamba paJosefa naMariya uye vaitsvaka mwana akanga achizova mambo wevaJudha. Varume vacho vaiva noruremekedzo chaizvo.
8 Kunyange vaizviziva kana kuti kwete, vazivi venyeredzi ava vakanga vaisa upenyu hwaJesu pamutanhiko. Nyeredzi yavainge vaona haina kutanga kuvaendesa kuBhetrehema asi kuJerusarema. * Vari ikoko vakaudza Mambo Herodhi ainge akaipa kuti vaitsvaka mwana aizova mambo wevaJudha. Zvavakataura zvakaita kuti Herodhi ashatirwe kwazvo.
9-11. (a) Masimba akakura kupfuura Herodhi kana Satani aishanda munzira dzipi? (b) Rwendo rwokuenda kuIjipiti rwainge rwakasiyana sei nezvinorondedzerwa nengano dzeapokirifa?
9 Zvisinei, zvinofadza kuti paishanda masimba akakura kupfuura Herodhi kana Satani. Sei? Vaeni vacho pavakasvika pamba paigara Jesu vakamuona aina amai vake, vakabudisa zvipo, vasingakumbiri kubhadharwa. Zvinofanira kunge zvakashamisa Josefa naMariya chaizvo kungoerekana vava nezvinhu zvinokosha zvaiti “ndarama nezvinonhuhwirira zvichena nemura.” Vazivi venyeredzi vaida kudzokera voudza Mambo Herodhi kwavakanga vaona mwana wacho. Zvisinei, Jehovha akapindira. Achishandisa chiroto, akarayira vazivi venyeredzi kuti vadzokere kumba neimwe nzira.—Verenga Mateu 2:1-12.
10 Vazivi venyeredzi vachangoenda, Josefa akanyeverwa nengirozi yaJehovha kuti: “Simuka, tora mwana muduku naamai vake utizire kuIjipiti, ugare ikoko kusvikira ndakuudza kuti udzoke; nokuti Herodhi ava kuda kutsvaka mwana muduku kuti amuparadze.” (Mat. 2:13) Saka, sezvataona pakutanga kwechitsauko chino, Josefa akabva angoita zvaakanga audzwa. Akakoshesa upenyu hwemwana wake kupfuura zvose achibva aenda kuIjipiti nemhuri yake. Sezvo vazivi venyeredzi ivavo vechihedheni vakanga vaunza zvipo zvinodhura, Josefa ainge ava nezvinhu zvaizobatsira mhuri yacho parwendo rwacho uye pavaizogara muIjipiti.
11 Pave paya ngano dzeapokirifa dzakaita kuti rwendo rwokuenda kuIjipiti rwuite serwainakidza, dzichitaura kuti Jesu akaita chishamiso chokuita kuti rwendo rwacho rwuite rupfupi, akaita kuti makororo ashaye simba uye akatoita kuti miti yemichindwe ikotame kuti amai vake vatanhe michero yacho. * Chokwadi ndechokuti vaifamba rwendo rurefu uye rwunonetesa vachienda kwavasingazivi.
Josefa akasiya zvinhu zvainge zvakamunakira achiitira mhuri yake
12. Vabereki vari kurera vana munyika ino ine ngozi zvikuru vangadzidzei kuna Josefa?
12 Vabereki vanogona kudzidza zvakawanda kuna Josefa. Akabva angosiya basa rake nezvinhu zvainge zvakamunakira kuitira kuti adzivirire mhuri yake pangozi. Zviri pachena kuti aiona mhuri yake sechipo chinokosha chaibva kuna Jehovha. Mazuva ano vabereki vanorera vana vavo munyika ine ngozi zvikuru, nyika izere nezvinhu zvingaisa vechiduku pangozi, zvingavakanganisa kana kuti zvingatovaurayisa. Zvinoyemurika chaizvo kana vanaamai navanababa vakatevedzera Josefa voita zvose zvavanogona kuti vadzivirire vana vavo kuti vasakanganiswe nezvinhu zvakadaro!
Josefa Akariritira Mhuri Yake
13, 14. Josefa naMariya vakazoguma sei vava kurera mhuri yavo vari kuNazareta?
13 Zvinoita sokuti mhuri yacho haina kugara kuIjipiti kwenguva yakareba nokuti pasina nguva ngirozi yakaudza Josefa kuti Herodhi akanga afa. Josefa akadzokera nemhuri yake kumusha kwake. Humwe uprofita hwekare hwakanga hwafanotaura kuti Jehovha aizoshevedza Mwanakomana wake kuti “abude muIjipiti.” (Mat. 2:15) Josefa akabatsira pakuzadzisa uprofita ihwohwo, asi panguva ino aizoenda kupi nemhuri yake?
14 Josefa aiva munhu akangwarira. Zvaiva nemusoro kuti atye Akerausi uyo akatsiva Herodhi pachigaro nokuti aivawo neutsinye uye ari mhondi. Mwari akatungamirira Josefa kuti akwidze kuchamhembe nemhuri yake, kure neJerusarema nemazano aro ose anokuvadza, achidzokera kumusha kwake kuNazareta muGarireya. Josefa naMariya vakazorera mhuri yavo ikoko.—Verenga Mateu 2:19-23.
15, 16. Basa raJosefa rakanga rakaita sei, uye angangodaro aishandisa maturusi api?
15 Vairarama upenyu husina twakawanda-wanda, asi husiri nyore. Bhaibheri rinotaura nezvaJosefa somuvezi, richishandisa shoko rinosanganisira nzira dzakawanda dzokushanda nemapuranga, dzakadai sekutema matanda, kuakweva uye kuaomesa kuti azoshandiswa pakuvaka dzimba, kugadzira zvikepe, mabhiriji maduku, ngoro, mavhiri, majoko nezvinhu zvakasiyana-siyana zvokushandisa pakurima. (Mat. 13:55) Raiva basa remaoko rakaoma. Muvezi wemunguva inotaurwa muBhaibheri aiwanzoshandira pedyo nemusuo weimba yake kana kuti muimba yaiva padivi peimba yake.
16 Josefa aishandisa maturusi akasiyana-siyana, mamwe aangangodaro akasiyirwa nababa vake. Angangodaro aishandisa sikweya, tambo yokuyeresa, choko, demo, saha, mbezo, sando yesimbi neyemuti, chezero, chibooreso chaaishandisa nokutenderedza uta, marudzi akasiyana-siyana eguruu uye zvichida zvipikiri, kunyange zvazvo zvaidhura chaizvo.
17, 18. (a) Jesu akadzidzei kubva kuna baba vake vekurera? (b) Nei Josefa aitofanira kuwedzera kushanda nesimba pabasa rake?
17 Fungidzira Jesu ari kakomana achiona baba vake vokurera vachishanda. Paaiti ndee achiona zvose zvaiitwa naJosefa, hapana mubvunzo kuti aiyemura simba raiva mumapendekete aJosefa uye mhasuru dzaiva mumaoko ake, unyanzvi hwemaoko ake uye njere dzaaiva nadzo. Zvichida Josefa akatanga kudzidzisa mwanakomana wake achiri muduku kuita mabasa ari nyore akadai sekukwesha mapuranga kuti atsvedzerere achishandisa ganda rehove rakaomeswa. Angangodaro akadzidzisa Jesu kusiyana kwemarudzi emiti yaaishandisa yakadai semitsamvi, mioak kana miorivhi.
18 Jesu akadzidzawo kuti, maoko iwayo akasimba aitema miti, kutsemura matanda uye kubatanidza majoini, aivawo maoko aipuruzira nekunyaradza iye, amai vake nevanun’una nehanzvadzi dzake. Mhuri yaJosefa naMariya yakaramba ichikura zvokuti vakaguma vava nevamwe vana vanenge vatanhatu. (Mat. 13:55, 56) Josefa aitofanira kuwedzera kushanda nesimba kuti avariritire vose.
Josefa ainzwisisa kuti kutarisira mhuri yake pane zvokunamata kwainyanya kukosha
19. Josefa akatarisira sei zvaidiwa nemhuri yake pane zvokunamata?
19 Zvisinei, Josefa ainzwisisa kuti kutarisira mhuri yake pane zvokunamata kwainyanya kukosha. Saka aitora nguva yakawanda achidzidzisa vana vake nezvaJehovha Mwari nemitemo Yake. Josefa naMariya vaigara vachienda nevana vavo kusinagogi, kwaiverengwa Mutemo zvinonzwika uye kwawaitsanangurwa. Zvichida Jesu aiva nemibvunzo yakawanda pashure pacho uye Josefa aiita zvose zvaaigona kuti apindure mibvunzo iyo Jesu angangodaro aiva nayo pamusoro paJehovha nemitemo yake. Josefa aiendawo nemhuri yake kumitambo yezvokunamata kuJerusarema. Kuti aende kuPaseka yaiitwa gore negore, Josefa angangodaro aida mavhiki maviri kuti aite rwendo rwemakiromita 120, achengete mutambo wacho, uye adzoke kumba.
20. Misoro yemhuri yechiKristu ingatevedzera sei muenzaniso wakaratidzwa naJosefa?
20 Mazuva ano misoro yemhuri yechiKristu inoitawo zvakafanana. Vanozvipira vachiitira vana vavo, vachinyanya kukoshesa kuvadzidzisa zvinhu zvokunamata kupfuura zvinhu zvose, kusanganisira zvinhu zvokurarama nazvo. Vanoita zvose zvavanogona kuti vaitise kunamata kwemhuri pamba uye kuti vaende nevana vavo kumisangano yechiKristu nekumagungano. SaJosefa, vanoziva kuti hapana chimwe chinhu chiri nani chavangagona kuitira vana vavo chinopfuura kuvadzidzisa nezvaJehovha.
“Tichitambudzika Mupfungwa”
21. Panguva yePaseka mhuri yaJosefa yaiita sei, uye Josefa naMariya vakaziva rini kuti Jesu akanga asipo?
21 Jesu paakanga ava nemakore 12, Josefa akaenda nemhuri yake kuJerusarema sezvaaigara achiita. Yaiva nguva yePaseka saka mhuri dzakakura dzaifamba pamwe chete dzakaita midungwe yakareba dzichipfuura nemumasango akasvibirira. Vava kusvika pakakwirira paiva nemiti mishoma pedyo neJerusarema, vakawanda vaitanga kuimba nziyo dzokukwira dzaizivikanwa zvikuru. (Pis. 120-134) Guta racho ringangodaro raiva nemazana ezviuru zvevanhu. Paseka yapera, mhuri dzakawanda dzakatanga kudzokera kumba. Pamwe nemhaka yokuti Josefa naMariya vaiva nezvakawanda zvokuita, vangadaro vakafunga kuti Jesu aifamba nevamwe zvichida hama dzavo. Vapedza zuva rose vachifamba ndipo pavakazokatyamara kuona kuti Jesu akanga asipo!—Ruka 2:41-44.
22, 23. Josefa naMariya vakaitei pavakaona kuti Jesu ainge asipo, uye Mariya akatii pavakazomuwana?
22 Vakaita chipatapata vachidzokera kuJerusarema vachimutsvaka pose pose. Fungidzira vachiona guta racho risisina vanhu sezvavaikwidza nokudzika nemigwagwa yaro vachishevedza Jesu. Mukomana wacho angadaro aiva kupi? Pakazosvika zuva rechitatu rokutsvaka, Josefa akatanga kunetseka here kuti akanga akundikana zvikuru kutarisira chipo chinokosha chakabva kuna Jehovha? Pakupedzisira, vakazoenda kutemberi. Vakatanga kumutsvaka ikoko kusvikira vasvika mune rimwe kamuri hombe mainge makaungana varume vazhinji vakadzidza, vainyatsoziva Mutemo uye Jesu ainge agere pakati pavo. Fungidzira mafariro akaita Josefa naMariya!—Ruka 2:45, 46.
23 Jesu akanga achiteerera varume vakadzidza achivabvunza mibvunzo nechido. Varume vacho vakashamiswa nokunzwisisa kwemwana wacho uye nemhinduro dzake. Zvisinei, Mariya naJosefa vakakangwa mate mukanwa. Pane zvakanyorwa muBhaibheri, Josefa haana zvaanotaura. Asi Mariya akataura manzwiro chaiwo avaiita vose achiti: “Mwana, watiitirei zvakadai? Tarira ini nababa vako tanga tichikutsvaka tichitambudzika mupfungwa.”—Ruka 2:47, 48.
24. Bhaibheri rinorondedzera sei chaizvoizvo zvazvakaita kuva mubereki?
24 Saka nemashoko mashoma, Shoko raMwari rinorondedzera zvazvakaita chaizvo kuva mubereki. Kunogona kutemesa musoro, kunyange mwana wacho ari munhu akakwana! Kurera vana munyika ino ine ngozi kunogona kukonzera ‘kutambudzika mupfungwa,’ asi vabereki vanogona kunyaradzwa nokuziva kuti Bhaibheri rinobvuma kuti vanosangana nematambudziko.
25, 26. Jesu akapindura sei vabereki vake, uye Josefa angangodaro akanzwa sei nezvemashoko emwanakomana wake?
25 Jesu akanga agara munzvimbo imwe chete yaiva panyika yaiita kuti anzwe ari pedyo chaizvo naBaba vake vokudenga, Jehovha, achidzidza zvinhu zvakawanda sezvaaigona. Akapindura vabereki vake neruremekedzo achiti: “Nei maifanira kufamba muchinditsvaka? Hamuna kuziva here kuti ndinofanira kuva mumba maBaba vangu?”—Ruka 2:49.
26 Josefa anofanira kunge akafunga mashoko iwayo kakawanda. Anofanira kunge akamuita kuti anzwe manyukunyuku nokuti akanga ashanda nesimba kuti adzidzise mwana wake wokurera kuti anzwe saizvozvo pamusoro paJehovha Mwari. Saka panguva iyoyo, Jesu achiri kakomana akanga ava kunyatsoziva zvakaita baba vane rudo, zvikurukuru nemhaka yeukama hwake naJosefa.
27. Sababa, une ropafadzo ipi, uye nei uchifanira kuyeuka muenzaniso waJosefa?
27 Kana uri baba, unoziva here ropafadzo yauinayo yokubatsira vana vako kuti vanzwisise kuti baba vane rudo uye vanodzivirira vakaita sei? Saizvozvowo, kana uine vana vokurera, yeuka muenzaniso waJosefa woona mwana mumwe nemumwe seanokosha usingatarisiri kuti aite zvakafanana nevamwe. Batsira vana ivavo kuti vaswedere pedyo naBaba vavo vokudenga, Jehovha Mwari.—Verenga VaEfeso 6:4.
Josefa Akaramba Achiita Basa Rake Akatendeka
28, 29. (a) Mashoko ari pana Ruka 2:51, 52 anoratidzei nezvaJosefa? (b) Josefa akabatsira sei mwanakomana wake kuti afambire mberi pakuchenjera?
28 Bhaibheri rinongotaura zvishomanana nezveupenyu hwaJosefa, asi zvinokosha kuti tinyatsozviongorora. Tinoverenga kuti Jesu “akaramba achizviisa pasi pavo”—vabereki vake. Tinoonawo kuti “Jesu akaramba achifambira mberi pakuchenjera nokukura mumuviri uye achidiwa naMwari nevanhu.” (Verenga Ruka 2:51, 52.) Mashoko iwayo anoratidzei nezvaJosefa? Zvinhu zvakati kuti. Tinoona kuti Josefa akaramba achitungamirira mhuri yake, nokuti mwanakomana wake ainge akakwana airemekedza chiremera chababa vake uye akaramba achizviisa pasi pacho.
29 Tinodzidzawo kuti Jesu akaramba achikura pakuchenjera. Zviri pachena kuti Josefa akabatsira Jesu kuti afambire mberi pakuchenjera. Mumazuva iwayo, paiva nechirevo chekare chairemekedzwa nevaJudha. Chinogona kuwanikwa uye kuverengwa mazuva ano. Chirevo chacho chinoti vanhu vepamusorosoro ndivo chete vanogona kuva vakachenjera, asi vanhu vakaita sevavezi, varimi uye mhizha “havakwanisi kusiyanisa zvakanaka nezvakaipa uye havagoni kupa mutongo; uyewo havafaniri kuwanikwa panotaurwa nyaya dzinoda kududzirwa.” Jesu akazoratidza kuti chirevo ichocho ndechenhema. Achiri mukomana, zviri pachena kuti aigara achinzwa baba vake vokurera, kunyange zvazvo vaiva muvezi aiva murombo, vachinyatsomudzidzisa kuti zvakarurama uye zvakaipa ndezvipi mukuona kwaJehovha! Hapana mubvunzo kuti izvi zvakaitika kakawanda.
30. Josefa akasiyira sei misoro yemhuri muenzaniso mazuva ano?
30 Tinogona kuonawo uchapupu hunoratidza kuti Josefa ane zvaakaita pakukura kwaJesu mumuviri. Semukomana ainyatsoriritirwa, Jesu akakura kuva murume akasimba uye ane utano. Josefa akadzidzisawo mwanakomana wake kuti ave nyanzvi pabasa rake raaiita. Jesu aisangozivikanwa semwana wemuvezi chete asiwo so“muvezi.” (Mako 6:3) Saka kudzidzisa kwaJosefa kwakabudirira. Nokuchenjera misoro yemhuri inotevedzera Josefa, ichiriritira vana vayo kuti vave neutano uye vafare ichiva nechokwadi chokuti vanozogona kuzviriritirawo.
31. (a) Uchapupu hunoratidzei nezvenguva yakafa Josefa? (Batanidza nebhokisi.) (b) Josefa akatisiyira muenzaniso upi wokuti titevedzere?
31 Patinosvika panguva inotaurwa nezvekubhabhatidzwa kwaJesu ava nemakore anenge 30, tinoona kuti Bhaibheri harina zvarinozotaura nezvaJosefa. Uchapupu hunoratidza kuti Jesu akazotanga ushumiri hwake Mariya atova chirikadzi. (Ona bhokisi rinoti “Josefa Akafa Rini?”) Asi Josefa akasiya muenzaniso wakanaka wababa vakadzivirira mhuri yavo, vakairiritira uye vakaramba vachiita basa ravo vakatendeka kusvikira pamugumo. Chero baba vapi zvavo, chero musoro wemhuri kana kuti chero muKristu upi zvake anofanira kutevedzera kutenda kwaJosefa.
^ ndima 4 Mumazuva iwayo kuvimbisana kuroorana kwaionekwa zvakada kufanana nokuroorana.
^ ndima 8 Nyeredzi iyi yakanga isiri nyeredzi chaiyo; uyewo yakanga isina kutumwa naMwari. Zviri pachena kuti Satani akashandisa chinhu ichocho chaiita senyeredzi sechikamu cheurongwa hwake hwakaipa hwokuparadza Jesu.
^ ndima 11 Bhaibheri rinoratidza zvakajeka kuti chishamiso chaJesu chekutanga, “kutanga kwezviratidzo zvake,” chakaitika pashure pekunge abhabhatidzwa.—Joh. 2:1-11.

robotstxt: allowed

filter: keep


text:
Mukadzi wangu haaratidzi kufara pabonde. Ndingaitawo sei?
Zvinobva nokuti kare aimboratidza kufara pabonde here. Kana akagara asingafari kubva pakutanga zvinokwanisika kuti haazivi kuti oratidza sei kufara kana kuti haatofariwo zveshuwa. Zvino mubvunzo wako haukwanisiki kupindirwa mukadzi wako asipo. Iwe muridzi ndiwe unofanira kubvunza mukadzi wako kuti chii chinomufadza pabonde.
Kana akuudza iwe wodzidza kumuitorawo zvacho zvinomufadza. Pandati kudzidza apa ndiri kuti unopurakitizira paari kusvika wanzwisisa kubva kwaari kuti ava kufadzwa nazvo here.
Asi nzwisisa kuti kune vakadzi vasinganakirwi nebonde zvisinei kuti murume waanaye aitei.


text:
Mazino
Mazino (teeth) ndidzo nhengo chena dzinomera mukanwa memunhu idzo anoshandisa kutsenga nadzo. Munhu anozvarwa asina mazino achizotanga kumera pahucheche. Mazino ekutanga anodonha kuchimera mamwe epiri ekuti munhu unochembera nawo. Nyama yakakomberedza mazino inonzi matadza (gums).
Kana pari pamunhu mazino marefu akapinza anenge embwa anonzi madungambwa (canine teeth).
Dzeyo, zeyo kana madzeyo (back tooth or molar) apa kureva mazino ekumashure anoshandiswa kutsenga.
Mbangu kana mbangura (Large tooth. 2. Tusk of wild pig), semuenzaniso, Mazimbangu ake maviri anotisetsa: his two huge teeth make us laugh.
- Kubarika (sprout, teeth) zvichireva kumera kwemazino.
Tsika[chinja | edit source]
Gwanza rinosara kana zino rabviswa kana kudonha rinonzi vende.
Dentist anonzi chiremba wemazino muChiShona. Kunoitawo umwe chiremba anobata basa rekurungamisa mazino kuti ave akamira zvakarungama asina kutsveyama kana kuchanjamara; uyu chiremba tichamuti murungamisi wemazino (orthodontists).
Kurerutsa Mutauro[chinja | edit source]
- Mwana ari kubara meno. The child is teething.
- Mwana abarika here? Has the child had it's first teeth?
- Zino radusika. The tooth came out.


text:
Ndakambomira zvangu pabalcon ndakatarisa kumabvazuva ndichiona ruvara rwedenga rwairatidza kuti zuva raiva ravapedyo kubuda. Kamhepo kemangwanani kaifefetera kachindipuruzira matama nenzeve dzangu. Pfungwa dzangu dzakambomhara pana Jeff asi ndakakurumidza kudzibvisa ipapo. Jeff ndainge ndadanana naye kwegore nemwedzi miviri. Apa ndainge ndava nemwedzi mitatu ndisina kuita communication naye kubva zvandaive ndabata msg dzake nemumwe musikana waaidanana naye izvo zvakabva zvangokonzera kuti ndisiyane naye.
Handina kuda kunyanya kubatikana sezvo ndiri munhu anozviraramira in terms of taking care of myself. Ndineka 2 bedroomed flat kuAvondale, kaVW Polo kangu nebasa ranguwo ririnani kuZb life assurance. At 28 after achieving all that apa ndiri single mother of a 12 year old boy , ndaitongoti zvakaringana. Nyaya dzerudo ndidzo dzandaiona dzichindinzvenga, apa ndirimunhu uya anoda kugara irimo.
On this particular Saturday morning, i was feeling kind of lonely, my son Taku akangobva kuboarding ndokuita 3 days pamba achibva atorwa nesister yangu for holidays. I checked my whatsapp msgs, Cleo had sent a msg reminding me kuti tisimuke kuma12 kuenda kuparty yaMemo birthday. Those were my friends who kept my social life going. I decided to call Kenny for a retouch nekuti log rangu rainge rava negrowth. Kenny akadaira ipapo akati iribho ndirikuuya kuma 9ish. Ndakapinda mubath to soak myself in all the bath essences that i spoiled myself with. Auntie vekucleaner vakazogogodza kuma 8 vachiti vainge vapedza cleaning yezuva iroro, thorough vaizoita on Wednesday. Ndakavati vaende zvavo sezvo Taku ainyanyoda attention yavo ainge asipo.
Ndavakupedza kunwa my glass of warm lemon water ndakanzwa knock ndikaziva kuti ndiKenny mukomana anondiita log ainge asvika. Kenny mukomana kkk or regai ndingoti murume murefu but kwete stereki arimutema mutete. Ane log rake rakareba zvekudarika mapendekete ake. Ndainge ndaudzwa nezvake pandakabvunza paneimwe saloon kuMufakose. Ndikangomufonera aiuya kuzondirukira kumba. Ndakaenda kunomuvhurira door , and at first glance ndakambofunga kuti haasiriye. Kkk all along paaiuya ndaisamutarisisa but on this day ,i noticed him. He was looking on point. Ainge akachena putting on a nice yellow t-shirt, side pockets cargo pants and nice jordan takkies. Log rainge rakasungwa rese kugotsi. Akapinda achibva avakufamba achidarika nemulounge kuenda kubalcony uko kwaaigarondirukira.
He is a man of few words zvekuti musoro unopera mangotaura zvishoma but ndaifarira kuti ataure nekuti aindiudza nyaya dzimwe dzandaitoshaya kuti anodzinzwa kupi especially zvinenechekuita neinternational trade. Kuma 11 ainge avakuita tumafinal touchies mumusoro mangu. Ndakashaya kuti ipfungwa dzangu here or ndizvo zvaiitika because I felt kuti today he was standing too close to my body zvekutondigumha. Ndaive ndakatarisa pasi so i was wondering kuti aindigumha nei… ndakamboti zvimwe ibelt rake rakarembera here? But ndakatozonzwa kuti this was a deliberate move, Kenny aitondigumha nemboro yake. Pese paiita movement ondigumha ndaibva ndanzwa kakuita kunge kuzarirwa nhayi. Uku beche rainge ronditengesawo too bad…kutanga kupfura pfura. Ndaitonzwa kuti mboro yakatomira apa Kenny ainge avakuti achida kunonga kalock 1 otanga aita seari kundipuruzira muhuro.


text:
HARARE —
Mutungamiri weMavambo Kusile Dawn, kana kuti MKD, VaSimba Makoni, vanoti komiti yeparamende iri kutungamira kunyorwa kwebumbiro idzva remitemo yenyika yeCOPAC inofanira kubuditsa gwaro rezvakabvumiranwa nevatungamiri vemapato ari muhurumende.
Vachitaura nevatori venhau muHarare neChitatu, VaMakoni, vati COPAC inofanira kubuditsa gwaro rezvakawiriranwa pakati pevatungamiri vemapato ari muhurumende yemubatanidzwa kuitira kuti veruzhinji vasaite zvekunzwa nemakuhwa.
Mutungamiri wenyika,Va Robert Mugabe, mutungamiri wehurumende, uye vari mutungamiri weMDC-T, VaMorgan Tsvangirai, mutevedzeri wavo muhurumende, Va Arthur Mutambara, pamwe nemutungamiri werimwe bato reMDC duku, Va Welshman Ncube, vakabvumirana svondo rapera pane zvavanga vasiri kuwirirana mumapato avo panyaya yekunyorwa kuri kuitwa bumbiro idzva remitemo yenyika.
VaMakoni vanoti zvavari kuziva zvakawiriranwa nevatungamiri ava, kubudikidza nemashoko akaburitswa munhau zvinoratidza kuti vatungamiri ava vari kuda kuchengetedza zvigaro zvavo chete.
Va Makoni vanoti kana gwaro iri rabuda, bato ravo ndipo parichatora danho rekuti rotsigira here bumbiro iri kana kuti kwete.
Hatina kukwanisa kunzwa divi reCOPAC panyaya yegwaro iri.
VaMakoni vanoti zviri kutaurwa nemumwe wemasachigaro eCOPAC anomirira Zanu PF, Va Paul Mangwana, zvekuti kana bumbiro riri kunyorwa iri rikarambwa neveruzhinji pareferendamu pachaitwa sarudzo pachishandiswa bumbiro raivepo pasati paumbwa hurumende yemubatanidzwa, hazvisi pamutemo.
Bumbiro remitemo riri kushanda pari zvino rinodoma VaMugabe kuti ndivo vachange vari mutungamiri wenyika uku VaTsvangirai vari mutungamiri wehurumende. VaMakoni vati dare reparamende rinotofanira kuvandudza bumbiro iri kuitira kuti zviri kutaurwa naVaManagwana izvi zviitike.
Panyaya yesarudzo, VaMakoni vati vari kuronga kuumba mubatanidzwa wevanhu vari kurwira shanduko munyika uchapinda musarudzo dzakatarisirwa kuitwa gore rino.
VaMakoni vakakwikwidza musarudzo dzemuna 2008 vakazvimirira, asi vachitsigirwa nebato re MDC yaitungamirwa na Arthur Mutambara, VaWelshman Ncube vari munyori mukuru webato iri, zvakakonzera kuti pave nekupatsanurana kwemavhoti zvakazoita kuti paitwe sarudzo dzechipiri idzo dzisina kuzofambiswa zvakanaka pakazopedzisira paumbwa hurumende yemubatanidzwa.
Sangano re National Constitutional Assembly rinoti richakurudzira veruzhinji kuti vasatambire gwaro rebumbiro idzva pareferendamu ichaitwa munyika sezvarakaita pareferendamu yakaitwa muna Kukadzi 2000.
Asi dzimwe nyanzvi munyaya dzematongerwo enyika dzinoti izvi zvinogona kutadza kuitika rwendo rwuno nekuti NCA yakabatsirwa neMDC panwe nevashandi mureferendamu ya 2000.


text:
WASHINGTON —
Zimbabwe imwe yenyika dzepasi rose ine huori hwakanyanya zvichitevera ongororo yakaitwa nesangano reTransparency International.
Izvi zviri mugwaro raparurwa neChitatu neTransparency International. Gwaro iri rinonzi “Corruption Perception Index 2012”.
Gwaro iri rinoratidza kuti huwori munyika huri kutokwira panguva iyo paine kurudziro yekuti huwori hurwiswe pasi rose.
Ongororo yeTransparency International iyi inoratidza kuti Zimbabwe, iyo iri pachinhambo chezana nemakumi matanhatu nenhatu, panyika zana makumi manomwe nenhanhatu, dzakatariswa mugore ra2012, yakawana zvibodzwa makumi maviri kubva muzana, zana iri nyika yakachena munyaya dzehuori.
Nyika dziri pamusoro panyaya dzehuwori iSomalia neNorth Korea, idzo dzakawana zvibodzwa zvisere.
Denmark neFinland dziri idzo nyika dzakachena kupfuura dzimwe dzose dziine zvibodzwa makumi mapfumbamwe nezvitatu kubva muzana nemakumi mapfumbamwe nezvishanu kubva muzana zvakadaro.
Gwaro iri rinotiwo mumakore adarika huwori huri kuwanikwa huchidzika midzi mumapazi akawanda emuhurumende, akaita seedzidzo, hutano, migodhi nemitambo, paine kurudziro yekuti hurumende inofanirwa kutosunga dzisimbe kana ichida kukunda muhondo yekurwisana nehuwori.
VaItai Chikowore, vanove mukuru wezvirongwa musangano reTransparency International-Zimbabwe, vanoti sangano ravo rakaita ongororo iyi richibatsirwa nemasangano akazvimirira pamwe nehurumende dzenyika dzose idzi.


text:
Mashoko echenjedzo aya akataurwa naVaPaul Zakariya vanova ZFU executive director zvichitevera dambudziko remakonye ari kuparadza zvirimwa zvakaita sechibage kune mamwe matunhu enyika.
“Tine vamwe varimi vedu vekumatunhu akasiyana vakatarisana nedambudziko rekudyirwa zvirimwa zvavo nemakonye netumwewo tumbuyu, zvikuru kunzvimbo dzeMatebeleland, Masvingo neManicaland.
“Saka isu sesangano rinoona nezvebudiriro yevarimi tinoti ngavagare vakagadzirira nekuda kwedambudziko iri nekuti makonye anowanda zvikuru munguva yezhizha,” vanodaro.
VaZakariya vanoti zvakakosha kuti varimi vapote vachifamba muminda yavo kunze nemukati vachiongorora zvirwere nemakonye uyewo tumwe tumbuyu twakasiyana.
“Padambudziko remakonye iri hatitarise kuti chibage here, soya bhinzi kana zvimwewo zvirimwa nekuti makonye anodya zvirimwa zvose pasina kusarudza. Varimi vanofanirwa kuziva kuti makonye emhando yoga-yoga ane mishonga inoauraya zvinoda kuti vagoziva mishonga yacho yekutenga vorega kuenda kumakoronyera,” vanodaro.
Vanoti zvirimwa zvikasangana nedambudziko rekudyiwa nemakonye kubva zvichiri zvidiki zvinoita kuti goho ridzikire zvikuru izvowo zvinodzosera varimi kumashure mubasa ravo.
“Semuenzaniso, kana murimi aine munda wakatandavara hekita imwe chete webhinzi uyo anokwanisa kuwana matani gumi asi mukapinda makonye goho iri rinogona kudzikira kusvika pamatani matanhatu kana mashanu. Izvi zvinobva zvatadza kuwirirana nezvakashandiswa mukurima zvoreva kuti murimi anenge atorasikirwa,” vanodaro VaZakariya.
Vanoti varimi vanofanira kushandisa mishonga yerukonye inokurudzirwa iyo vanotenga kuzvitoro zvakanyoreswa zviri pamutemo.


text:
Jehovha Achakutsigira
“Jehovha achamutsigira ari pamubhedha wourwere.”
NZIYO: 23, 138
1, 2. Dzimwe nguva tinganetseka nei, uye vanhu vapi vemuBhaibheri vatinobva tafunga nezvavo?
PANE pawakambozvibvunza here kuti: ‘Ndichapora here?’ Ungangodaro wakambonetseka kuti hama yako kana shamwari yako ichapora here. Kana munhu akasangana nedambudziko reutano rakakura anonetseka. Izvi ndizvo zvakaitika kumadzimambo maviri akararama panguva yevaprofita Eriya naErisha. Mambo Ahaziya, uyo aiva mwanakomana waAhabhi naJezebheri, akadonha, akakuvara zvakaipisisa. Saka akabvunza kuti: ‘Ndichapora pakurwara uku here?’ Papera nguva, Mambo Bheni-hadhadhi weSiriya akarwara chaizvo, uye akabvunza kuti: “Ndichapora here?”
2 Patinorwara kana kuti patinorwarirwa tinotarisira kuti zvinhu zvichatifambira zvakanaka. Kunyange zvakadaro vamwe vanonetseka kuti Mwari achavabatsira sei. Bhaibheri rinoratidza kuti Mwari akamboita zvishamiso zvekumutsa vanhu vakafa uye kurapa vairwara. (1 Madz. 17:17-24; 2 Madz. 4:17-20, 32-35) Pane chikonzero chekutarisira kuti angangoita zvinhu zvakaita saizvozvo here mazuva ano?
3-5. Mwari naJesu vane simba rekuita sei, uye izvi zvinomutsa mibvunzo ipi?
3 Hapana mubvunzo kuti Mwari ane simba rekuchinja utano hwemunhu. Bhaibheri rinotsigira izvozvo. Dzimwe nguva airanga vanhu nezvirwere, sezvaakaita kuna Farao panguva yaAbrahamu, uye zvaakazoita kuna Miriyemu hanzvadzi yaMosesi. (Gen. 12:17; Num. 12:9, 10; 2 Sam. 24:15) Mwari akanyevera vaIsraeri kuti kana vakasamuteerera aizoita kuti vave ‘nezvirwere nematambudziko.’ (Dheut. 28:58-61) Asi Jehovha aigonawo kubvisa zvirwere kana kudzivirira vanhu vake kuti vasarwara. (Eks. 23:25; Dheut. 7:15) Aigonawo kuporesa vanhu. Jobho paakarwara chaizvo zvekuti akafunga kuti kufa kuri nani, Mwari akamuporesa!—Job. 2:7; 3:11-13; 42:10, 16.
4 Hapana mubvunzo kuti Mwari ane simba rekuporesa munhu anenge achirwara. Mwanakomana wake anewo simba rakadaro. Bhaibheri rinoti Jesu akaita zvishamiso zvekurapa vaiva nemaperembudzi, vaiva nepfari, mapofu uye vainge vakaoma rutivi rwemuviri. (Verenga Mateu 4:23, 24; Joh. 9:1-7) Zvinotisimbisa chaizvo patinofunga kuti kuporeswa kwakaitwa vanhu naJesu kwaingova nzwisa yezvaachaita pasi rose munyika itsva. Panguva iyoyo “hakuna mugari wemo achati: ‘Ndiri kurwara.’”—Isa. 33:24.
5 Asi tinofanira here kutarisira kuti Mwari kana Jesu aite zvishamiso zvekutirapa panguva ino? Tinofanira kufunga nezvei patinenge tichisarudza nzira dzekurapwa nadzo?
KUTSIGIRWA PAMUBHEDHA WEURWERE
6. Tinozivei ‘nezvezvipo zvekurapa’ zvaiva nevamwe vaKristu vekutanga?
6 Maererano nezviri muBhaibheri, tinoziva kuti panguva yevaapostora Mwari akaita kuti vamwe vaKristu vakazodzwa vaite zvishamiso. (Mab. 3:2-7; 9:36-42) “Zvipo zvakasiyana-siyana” zvemudzimu zvaivapo zvaisanganisira “zvipo zvokurapa.” (1 VaK. 12:4-11) Asi zvipo izvi nezvimwewo zvakadai sekutaura nendimi uye kuprofita, zvaizokurumidza kuguma. (1 VaK. 13:8) Nhasi hakuna zvipo zvakadaro. Saka hatina chikonzero chekutarisira kuti Mwari aite zvishamiso zvekutiporesa kana kuti zvekuporesa vaya vatinoda.
7. Pisarema 41:3 ine vimbiso ipi inokurudzira?
7 Kunyange zvakadaro, kana tikarwara, tinogona kutarisira kunyaradzwa, kupiwa uchenjeri uye kutsigirwa naMwari sezvaakaitira vanamati vechokwadi vekare. Mambo Dhavhidhi akanyora kuti: “Anofara munhu anofunga nezvomunhu akaderera; Jehovha achamupukunyutsa muzuva redambudziko. Jehovha achamurinda omuchengetedza ari mupenyu.” (Pis. 41:1, 2) Tinoziva kuti munguva yaDhavhidhi, munhu aifunga nezvemunhu akaderera aizongofa. Saka Dhavhidhi aisareva kuti munhu anofunga vamwe aizoitirwa chishamiso chekuti arambe achirarama nokusingaperi. Mashoko iwayo akafemerwa anogona kureva kuti Mwari aizobatsira munhu akanaka anofunga vamwe. Aizozviita sei? Dhavhidhi akatsanangura kuti: “Jehovha achamutsigira ari pamubhedha wourwere; muchachinja mubhedha wake wose munguva yokurwara kwake.” (Pis. 41:3) Munhu aifunga nezvemunhu akaderera aigona kuva nechokwadi chekuti Mwari aicherechedza mabasa ake akanaka. Uye simba remuviri wake waakapiwa naMwari raigona kumubatsira kuti apore pakurwara kwake.
8. Maererano naPisarema 41:4, Dhavhidhi aida kuti Jehovha amuitirei?
8 Dhavhidhi akataura zvakaitika kwaari achiti: “ Ini ndakati: ‘Haiwa Jehovha, ndinzwirei nyasha. Poresai mweya wangu, nokuti ndakakutadzirai.’” (Pis. 41:4) Dhavhidhi anofanira kunge akanyora mashoko iwayo paakanga achirwara uku Absaromu achiedza kumubvutira chigaro cheumambo. Pasinei nekuti akanga aregererwa naMwari, Dhavhidhi haana kukanganwa chivi chaakaita naBhati-shebha uye zvachakakonzera. (2 Sam. 12:7-14) Asi mambo wacho aiziva kuti Mwari aizomutsigira ari pamubhedha wourwere. Izvi zvaireva here kuti Dhavhidhi aikumbira kuti Mwari amuitire chishamiso chekumuporesa kana kuti chekumuwedzera mazuva ekurarama?
9. (a) Zvakaitika kuna Dhavhidhi zvakasiyana papi nezvakaitika kuna Mambo Hezekiya? (b) Dhavhidhi aigona kutarisira chii kubva kuna Jehovha?
9 Makore akatevera, Mwari akasarudza kuporesa Mambo Hezekiya, uyo akanga ‘arwara zvokuda kufa.’ Hezekiya akapora akazorarama kwemakore 15. (2 Madz. 20:1-6) Asi Dhavhidhi haana kunyengeterera kuti Mwari aite chishamiso chekumuporesa. Bhaibheri rinoratidza kuti Dhavhidhi aikumbira Jehovha kuti amubatsire semabatsiriro aangaita munhu anobata vakaderera zvakanaka. Izvozvo zvaisanganisira kutsigirwa ari “pamubhedha wourwere.” Sezvo chivi chaDhavhidhi chakanga chakanganwirwa, akakumbira Mwari kuti amunyaradze, amutsigire uye kuti muviri wake uzviporere wega. (Pis. 103:3) Tinogona kunyengetererawo izvozvo.
10. Chii chakaitika kuna Trofimo naEpafrodhito, uye izvi zvinotidzidzisei?
10 Trofimo, uyo akashanda nemuapostora Pauro haanawo kuitirwa chishamiso chekuporeswa kana kuwedzerwa mazuva ekurarama. Tinoziva kuti Pauro akambopiwa simba rekuporesa vairwara. (Verenga Mabasa 14:8-10.) Akaporesa “baba vaPabriyo vakanga varere vachitambudzika nefivha nemanyoka.” Pauro “akanyengetera, akaisa maoko ake pavari, akavaporesa.” (Mab. 28:8) Asi, Pauro haana kuporesa Trofimo, uyo waakafamba naye parwendo rweumishinari. (Mab. 20:3-5, 22; 21:29) Trofimo paakarwara zvekuti akanga asingachakwanisi kuenda naPauro, muapostora wacho haana kumuporesa, asi akamusiya kuMireto kuti apore. (2 Tim. 4:20) Epafrodhito ‘paakarwara zvokuda kufa,’ hapana chinoratidza kuti Pauro ane simba raakashandisa kuti aporese shamwari yake.—VaF. 2:25-27, 30.
TORA MATANHO AKAKODZERA
11, 12. Nei Ruka akakwanisa kubatsira Pauro, uye zvii zvinoratidza Ruka aiva chiremba?
11 “Ruka, chiremba anodiwa,” munyori webhuku raMabasa, akafambawo naPauro. (VaK. 4:14; Mab. 16:10-12; 20:5, 6) Zvine musoro kuti titende kuti Ruka aipa Pauro mazano panyaya dzeutano uye aimurapa pamwe chete nevamwe vaiva muboka raaishanda naro. Nei Ruka aifanira kudaro? Nemhaka yekuti Pauro aimborwarawo pavaifamba. (VaG. 4:13) Ruka aigona kupa rubatsiro panyaya dzekurapa sezvakataurwa naJesu kuti: “Vakagwinya havadi chiremba, asi vaya vanorwara vanomuda.”—Ruka 5:31.
12 Ruka akanga asiri munhuwo zvake asina kudzidza aingopa mazano panyaya dzeutano, asi aiva chiremba Bhaibheri haritauri kuti Ruka akadzidza zvekurapa kupi kana kuti riini. Asi rinotaura kuti Pauro akaudza ungano yeKorose kuti chiremba Ruka aivakwazisa. VaKorose vanogona kunge vaizivana naRuka sezvo zvichifungidzirwa kuti akadzidza pachikoro chezvekurapa chaiva pedyo navo muRaodhikiya. Chimwe chinoratidza kuti Ruka aiva chiremba ndechekuti paakanyora Evhangeri yake uye bhuku raMabasa, akashandisa mashoko ane chekuita nezvekurapa. Akanyorawo nhoroondo dzakawanda dzekurapwa kwakaitwa vanhu naJesu.
13. Tinofanira kuona sei mazano atinopiwa nevamwe?
13 Hatisi kurarama munguva yekuti vamwe vaKristu vanokwanisa kushandisa “zvipo zvokurapa” kuti vatiporese. Asi dzimwe hama dzinenge dzichifunga kuti dziri kubatsira, dzingapa mazano panyaya dzeutano dzisina kumbokumbirwa. Ichokwadi kuti mumwe munhu anogona kupa mamwewo mazano anoshanda. Pauro akaitawo izvozvo Timoti paakanga achirwara nemudumbu, zvichida nemhaka yemvura isina kuchena. * (Verenga 1 Timoti 5:23.) Asi izvozvo zvakasiyana nekunyengetedza mumwe muKristu kuita zvimwe zvinhu zvingatodaro zvichimukuvadza, zvakadai sokushandisa mumwe mushonga, kurapwa neimwe nzira kana kuti kumuudza zvekuita panyaya dzekudya. Dzimwe nguva vamwe vanonyengetedza vamwe vachiti: ‘Nhingi wangu aiva nechirwere chakadaro, akanwa chakati . . . akabva apora.’ Pasinei nekuti munhu ari kutotaura nechido chekutibatsira, tinofanira kuziva kuti kunyange mishonga inoshandiswa nevakawanda inogona kutikuvadza.—Verenga Zvirevo 27:12.
NGWARIRA
14, 15. (a) Vamwe vanhu vanoona kurwara kwevamwe semukana wekuita sei? (b) Zvirevo 14:15 inotibatsira sei panyaya yemazano ezveutano?
14 SevaKristu tagara tichida kuva neutano hwakanaka kuitira kuti tinakidzwe neupenyu uye kuti tikwanise kuita zvese zvatinogona pakushumira Mwari. Asi chivi chatiinacho chinoita kuti timborwarawo. Kana tikarwara, panogona kuva nenzira dzakawanda dzekuti tirapwe nadzo. Mumwe nemumwe ane kodzero yekusarudza nzira yaanoda kurapwa nayo. Zvinosuwisa kuti munyika ino ine vanhu vanokara, kune vanotoona kurwara kwevamwe semukana wekuita mari. Vamwe vanoshambadza mimwe mishonga kana kuti nzira dzokurapa vachishandisa uchapupu hwenhema hwekuti pane vamwe vanhu vakabatsirwa nazvo. Vamwe vanhu kana kuti makambani vanokurudzira vanhu kuti vashandise mishonga yavo inodhura vachida kuwana mari yakawanda. Kumunhu anenge achida kupora kana kuti anenge achida kuwedzera mazuva ekurarama, mishonga yakadaro ingaita seyakanaka. Asi ngatisakanganwa kuti Shoko raMwari rinotinyevera kuti: “Munhu asina zivo anongotenda mashoko ose, asi munhu ane njere anofunga nezvenhanho dzake.”—Zvir. 14:15.
15 “Munhu ane njere” anofanira kunyatsongwarira paanenge achipiwa mazano nemunhu asina kumbodzidza nezveutano. “Munhu ane njere” angazvibvunza kuti: ‘Munhu uyu ari kuti mavhitamini aya, muti uyu, kana kudya izvi kwakabatsira mumwe munhu, asi pane uchapupu hwekuti ndezvechokwadi here? Kunyange zvazvo zvakabatsira vamwe, ndinoziva sei kuti zvichandibatsira? Ndinofanira kuwedzera kutsvakurudza here kana kuti kubvunza vamwe vakadzidza zvekurapa?’—Dheut. 17:6.
16. Mibvunzo ipi inogona kutibatsira kuti tiratidze kuti tine “pfungwa dzakanaka” panyaya yemazano ezveutano?
16 Shoko raMwari rinotinyevera “kuti tirarame nepfungwa dzakanaka . . . pakati pemamiriro ezvinhu epanguva ino.” (Tito 2:12) Kuva “nepfungwa dzakanaka,” kana kuti kukwanisa kufunga zvakanaka, kunofanira kutibatsira patinoudzwa nezvenzira yekurapa inoita seisinganzwisisiki. Munhu ari kutaura nezvenzira yacho anokwanisa kutsanangura zvinonyatsogutsa here kuti inoshanda sei? Inoenderana nezvinozivikanwa here, uye pane vakawanda here vanoziva nezveutano vanoiona senzira yakanaka? (Zvir. 22:29) Zvichida mumwe munhu anotiudza kuti mushonga mutsva wakawanikwa kune imwe nzvimbo iri kure uye vanachiremba havasati vauziva. Asi pane chinoratidza here kuti mushonga uyu unoshanda? Vamwe vanogona kutaura kuti vane mishonga ine simba rinorapa risingazivikanwe. Izvozvo zvinoda kuti tinyatsongwarira nekuti Shoko raMwari rinotiyambira panyaya ‘yekushandiswa kwesimba remashiripiti’ uye masvikiro.—Isa. 1:13; Dheut. 18:10-12.
IVAI NEUTANO HWAKANAKA
17. Tinofanira kuva nechishuvo chei?
17 Dare rinotungamirira remunguva dzevaapostora rakatumira tsamba inokosha kuungano. Pashure pekunge yataura zvinhu zvaisafanira kuitwa nevaKristu, tsamba yacho yakapedzisa ichiti: “Kana mukanyatsozvidzivirira pazvinhu izvi, muchabudirira. Sarai zvakanaka!” (Mab. 15:29) Mune mimwe mitauro, mashoko ekupedzisira endima iyi akashandurwa kuti “Ivai neutano hwakanaka,” uye anogonawo kureva kuti “simbai.” Tinoda kuva vanhu vane utano hwakanaka uye vakasimba sezvatinoshumira Mwari wedu.
18, 19. Chii chatingatarisira munyika itsva?
18 Sezvo tiine chivi, dzimwe nguva tinomborwara. Parizvino hatitarisiri kuitirwa chishamiso chekuporeswa. Asi Zvakazarurwa 22:1, 2 inotaura nezvenguva yatichaporeswa zvachose. Muapostora Johani akaona “rwizi rwemvura youpenyu,” uye “miti youpenyu” yakanga iine mashizha “okurapa marudzi.” Zvinhu izvi hazvisi mishonga chaiyo yekurapa yatinotarisira kuwana iye zvino kana kuti mune ramangwana. Asi zvinoreva urongwa hwaJehovha hwekupa vanhu vanoteerera upenyu husingaperi achishandisa Jesu. Izvi ndizvo zvatakamirira.—Isa. 35:5, 6.
19 Sezvatinomirira makomborero iwayo, tinoziva kuti Jehovha anokoshesa mumwe nemumwe wedu, kunyange patinorwara. Tinogona kuva nechivimbo sechaiva naDhavhidhi kuti Mwari achatitsigira pose patinorwara. Pamwe chete naDhavhidhi tinoti: “Asi ini makanditsigira nokuda kwokuvimbika kwangu, muchandiisa pamberi pechiso chenyu nokusingagumi.”—Pis. 41:12.
^ ndima 13 Bhuku rinonzi The Origins and Ancient History of Wine rinoti: “Zvakaonekwa kuti utachiona hwetyphoid nehumwewo hunokonzera zvirwere zvinouraya, hunobva hwangofa kana hukasanganiswa newaini.”


text:
JW.ORG
Kushandisa JW.ORG Pafoni Kana paTablet
Zvose zvinobuda pakombiyuta paunenge uchishandisa jw.org ndizvowo zvinobuda paunenge uchishandisa foni kana tablet. Asi mabudiro acho akati siyanei kuitira kuti jw.org ishandisike pamudziyo muduku waunenge unawo. Mazano ari pasi apa achakubatsira kuti uwane zvaunenge uchitsvaga pajw.org.
Kutsvaga Zvauri Kuda Uchishandisa Foni
Pakombiyuta, zvikamu zvikuru zvemashoko anokubatsira kutsvaga zvauri kuda zvakadai seZVINODZIDZISWA NEBHAIBHERI kana MABHUKU zvinobuda nechepamusoro pepeji, uye kana ukazvibaya panobva pabuda zvikamu zviduku nechokuruboshwe zvakadai seMIBVUNZO YEBHAIBHERI INOPINDURWA kana MAZANO OKUBATSIRA MHURI.
Asi kana pari pafoni mashoko aya anobuda achidzika sezviri kuratidzwa pamufananidzo uyu. Uye kana usisiri kuashandisa, anobva anyangarika, kuitira kuti usare uchinyatsoona peji racho zvakazara.
Baya kapikicha kakafanana neaka kari nechokumusoro kuti zvikamu zvikuru zvemashoko anokubatsira kutsvaga zvibude kana kuti zvinyangarike. Chibaya chikamu chezvauri kuda kuona.
Kuti uone zvimwe zviri muchikamu ichocho baya kapikicha kakafanana neaka. Chibaya zvauri kuda kuona.
Kuti uvhare zviri kubudiswa muchikamu ichocho baya kapikicha kakafanana neaka.
Baya kapikicha kakadai kuti udzoke papeji yokutanga.
Baya kapikicha kakadai kuti usarudze mutauro wauri kuda.
Baya kapikicha kakadai kuti utsvage nyaya yauri kuda pajw.org.
Kuvhura Nyaya Nezvitsauko Zvemabhuku
Pakombiyuta, misoro yedzimwe nyaya dziri mubhuku racho inenge ichiratidzwa kurudyi kwenyaya kana chitsauko chauri kuverenga. Asi kana uchishandisa foni misoro yacho inonyangarika.
Baya kapikicha kakaita seaka kuti uone misoro yenyaya iri mubhuku racho. Chibaya nyaya kana chitsauko chauri kuda.
Baya kapikicha kakaita seaka kuti uone nyaya kana chitsauko chiri kumashure.
Baya kapikicha kakaita seaka kuti uone nyaya kana chitsauko chiri kumberi.
Baya kapikicha kakaita seaka kuti uvhare misoro yenyaya iri mubhuku woenderera mberi nokuverenga nyaya yako.
Kuvhura Bhaibheri repaIndaneti
Enda pakanzi MABHUKU > BHAIBHERI wobaya bhatani rakanzi Verengera paIndaneti. Kana kuti enda papeji yokutanga wobaya link yakanzi Verengera Bhaibheri paIndaneti.
Chisarudza bhuku reBhaibheri nechitsauko chauri kuda wobva wabaya bhatani rakanzi Chivhura.
Paunenge uchiverenga uchidzika nechitsauko chacho, bhuku nechitsauko chauri kuverenga zvicharamba zvichiratidzwa nechepamusoro kuitira kuti zvikuitire nyore kuzovhura chimwe chitsauko.
Baya kapikicha kakaita seaka kuti bhuku nechitsauko chacho zvibve. Izvi zvinoita kuti ugone kuona mashoko akawanda ezvauri kuverenga. Kuti usarudze chimwe chitsauko kwidza kunotangira peji rawakavhura kana kuti dzika kwarakaperera.
Baya kapikicha kakaita seaka kuitira kuti bhuku nechitsauko zvirambe zviri nechokumusoro.
Baya kapikicha kakaita seaka kuti uone misoro yenyaya dziri muBhaibheri, kusanganisira mashoko okutanga neokuwedzera.
Baya kapikicha kakaita seaka kuti uone chitsauko chiri kumashure.
Baya kapikicha kakaita seaka kuti uone chitsauko chiri kumberi.
Baya kapikicha kakaita seaka kuti uvhare misoro yenyaya dziri muBhaibheri.
Kuteerera Nyaya Yakarekodhwa
Kana nyaya yauri kuverenga yakaitawo zvokurekodhwa, pachabuda chokuridzisa chakafanana nekapikicha kari pamusoro apa.
Baya Play kuti uteerere nyaya yacho.
Baya Pause kuti umbomisa zvauri kuteerera. Baya Play zvakare kuti uenderere mberi nokuteerera.
Dhonzera chinongedzo chakafanana nechiri kuratidzwa nekapikicha aka kuti uendese zvauri kuteerera kumberi kana kumashure.
Paunenge uchiverenga uchidzika nenyaya yako, chokuiridzisa chacho chicharamba chiri nechepamusoro. Izvi zvinoita kuti zvive nyore kumbomisa kana kuenderera mberi nenyaya yacho.


text:
PFUMA IRI MUSHOKO RAMWARI | ZVIREVO 7-11
“Mwoyo Wako Ngaurege Kutsauka”
Mitemo yaJehovha inotichengetedza. Kuti itibatsire, tinofanira kuichengeta mumwoyo yedu. (Zvi 7:3) Kana mushumiri waJehovha akarega mwoyo wake uchitsauswa, zvichava nyore kuti akundwe nemiedzo yaSatani. Chitsauko 7 chaZvirevo chinotaura nezvemumwe mukomana akarega mwoyo wake uchitsauswa. Tingadzidzei kubva pakukanganisa kwaakaita?
Satani anoedza kutibvisa pana Jehovha achishandisa zvinhu 5 zvataurwa pamusoro apa
Uchenjeri nekunzwisisa zvichatibatsira kuona matambudziko anokonzerwa nekusateerera, zvoita kuti titambire kure nezvinhu zvinogona kutikanganisa pakunamata


text:
HARARE —
Muimbi wemuZimbabwe ane mukurumbira pasi rose, Oliver Mtukudzi, ari kusvitsa makore makumi matanhatu neChishanu apo ari kuitirwa mabiko munhandare yeGlamis muHarare.
Mtukudzi achabva kumba kwake kuNorton akatakurwa nechikopokopo kusvika muHarare umo acharidza mimhanzi nevamwe vemuZimbabwe nevari kubvawo kunze kwenyika mukupemberera kusvitsa kwake makore makumi matanhatu ekuberekwa.
Mtukudzi achashanyirawo nzvimbo dzese dzemuHarare dzinosanganisira dzinogara veruzhinji nekunogara mbozha ari muchikopokopo. Mumwe weavo vari kuronga mhemberero dza Mtukudzi, VaJosh Hozheri, vanoti zvinhu zviri kufamba zvakanaka chose.
Mtukudzi anoti veruzhinji vanofanirwa kuuya vakagadzirira kumadira tivhange achange aripo, sezvo achange ari kwenguva yakareba achiimba nzimbo nevamwe vake.
Sekutaura kwaVaHozheri, vacharidza pamhemberero idzi vanosanganisirawo muimbi ane mukurumbira munyika, Alick Macheso, nevamwe.
Kunyange hake asvika makore makumi matanhatu, Mtukudzi anoti achiri nenguva refu kwazvo achiridzira veruzhinji sezvo achaburitsa mamwe madambarefu.
Pari zvino, Mtukudzi ane madambarefu anosvika iwo makumi matanhatu uyezve ari kutora nguva yemhembero iyi kubuditsa damba refu rake idzva rinodaidzwa iro kuti Sarawega. VaHozheri vanoti Mtukudzi anofanira kupihwa rukudzo mushure mekusimudzira mureza weZimbabwe pasi rose.
Mtukudzi akatanga kuimba mugore ra 1977 apo akabatana nechikwata cheWagon Wheels icho chaivawo nemuimbi Thomas Mapfumo uyo ane mukurumbira zvekare munyaya dzemimhanzi muZimbabwe nekunze kwenyika.
Vakabuditsa Dzandimomotera, iyo yakatengwa zvikuru. Mushure mezvo, Mtukudzi akazobuditsa dambarefu rake rekutanga, Ndipeiwo Zano, iro rakatengwa zvikuru mugore ra 1978.
Mutukudzi, uyo anofarirwa zvikuru muAfrica, anoimba achisanganisa zviwanikwa zvemimhanzi kubva mumarudzi akasiyana siyana muZimbabwe.
Asi mimhanzi yake, iyo inoshevedzwa neruzhinji kuti Tuku Music
, ine kamusiyano nemimhanzi yevaimbi vakawanda muZimbabwe avo vanoda kuita mbiri nekutevedzera zviri kuimbwa nevamwe.
Muimbi uyu akaroora, uye ane vana vashanu nevazukuru vaviri.
Mwanakomana wake, Sam, uyo aizivikanwawo zvekare munyaya dzemimhanzi, akashaya muna 2010 mutsaona yemotokari.
Mwanasikana wake, Selmor, ane mukurumbira wakewo munyaya dzemimhanzi akazvimirira ega.


text:
Chubhu dzinotakura ropa
Chinyorwa chino chinotaura pamusoro pechubhu dzinotakura ropa (blood vessels in English) ichubhu dzinotakura ropa pakati penhengo dzose dzemuviri kudzosera kumoyo kana kubva kumoyo.
Mhando dzechubhu dzinotakura ropa[chinja | edit source]
Kune mhando dzakasiyana dzechubhu dzinotakura ropa dzinodanwa kunzi veins, arteries, capillaries kuEnglish. Pachinyorwa chino pachaedzwa kupatsanura mhando dzechubhu idzi kuti dzionekwe musiyano wadzo.
Tsinga[chinja | edit source]
Artery ichanzi tsinga nokuti idzi ihuru uye dzinonatsa kuonekwa nechekunze paganda. Tsinga dzinotakura ropa kubva kumoyo kuenda kune dzimwe nhengo dzemuviri.
Mutsi[chinja | edit source]
Vein ichanzi mutsi nokuti iyi idiki pane tsinga uye hainyanye kuonekwa nechekunze. Mitsi inotakura ropa kubva kunhengo dzemuviri kudzosera kumoyo. Shoko rokuti mutsi rinoda kutodzana nerokuti umutsi rinoreva blood vessel kumutauro wechiKirundu chinotaurwa kuBurundi. Pano shoko iri rashansiwa kuti pakwaniswe kupatsanura musiyano wechubhu dzinotakura ropa; kana kuchizenge kwawanikwa rimwe zita riri nani tichashandisa iroro.
Mushwaira[chinja | edit source]
Mushwaira (Capillary blood vessel) zvinoreva mhando yetsinga ndikisa dzinobatsira mukutsinhana kana kugachidzana kwezvinhu zvinowanikwa mumuviri zvinoti: oxygen, carbon dioxide, mvura, chikafu, nemishonga inoraswa pakati peropa nenhengo dzemuviri. Mishwaira inobatanidza tsinga hombe dzinotakura ropa kubva kumoyo kuenda kunhengo dzomuviri netsinga ndiki chinodzosera ropa kumoyo.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
22 Zvino Jehovha akataurazve naMosesi, achiti:
2 “Taura naAroni nevanakomana vake, kuti varambe vachizvichenjerera pazvinhu zvitsvene zvevanakomana vaIsraeri uye varege kusvibisa zita rangu dzvene+ muzvinhu zvavanonditsaurira.+ Ndini Jehovha.
3 Iti kwavari, ‘Muzvizvarwa zvenyu zvose, munhu wose pavana venyu vose anoswedera pedyo nezvinhu zvacho zvitsvene, zvichatsaurirwa Jehovha nevanakomana vaIsraeri, paanenge achiine kusachena kwake,+ mweya iwoyo unofanira kuparadzwa pamberi pangu. Ndini Jehovha.
4 Pavana vaAroni hapana murume angadya zvinhu zvitsvene paanenge aine maperembudzi+ kana aine zvinoyerera,+ kusvikira ava akachena,+ kana iye anobata munhu anenge aitwa asina kuchena nomweya wakafa+ kana murume anenge abuda urume,+
5 kana murume anobata chero chinhu chipi zvacho pane zvinofamba zvakawanda chisina kuchena kwaari+ kana kuti anobata murume asina kuchena kwaari kana toreva nezvokusachena kwake chero kupi zvako.+
6 Mweya unobata zvose zvakadaro ngauve usina kuchena kusvikira manheru, uye munhu wacho ngaarege kudya chero chinhu chipi zvacho pazvinhu zvitsvene, asi anofanira kugeza muviri wake nemvura.+
7 Kana zuva ravira, achavawo akachena, uye pashure angadya zvimwe zvezvinhu zvitsvene, nokuti ndizvo zvokudya zvake.+
8 Ngaaregewo kudya chinhu chakafa choga kana kuti chinhu chipi zvacho chakabvamburwa nezvikara kuti ave asina kuchena nacho.+ Ndini Jehovha.
9 “‘Zvino vanofanira kuchengeta zvavanosungirwa kuti vandiitire, kuti varege kuva nechivi nokuda kwazvo, vozvifira,+ nokuti vakanga vachisvibisa zvinhu zvitsvene. Ndini Jehovha ari kuvaita vatsvene.
10 “‘Hapana kana mumwe munhuwo zvake angadya chero chinhu chipi zvacho chitsvene.+ Hapana anobva kune imwe nyika anogara nomupristi kana munhu wemaricho angadya chero chinhu chipi zvacho chitsvene.
11 Asi kana mupristi akatenga mweya, akautenga nemari yake, iwoyo ungachidya. Kana vari varanda vakaberekerwa mumba make, ivo vangadyawo zvokudya zvake.+
12 Kana mwanasikana womupristi akaroorwa nomumwe munhuwo zvake, iye haangadyi mupiro wezvinhu zvitsvene.
13 Asi kana mwanasikana womupristi akava chirikadzi kana kuti akarambwa asina vana, uye achifanira kudzoka kumba kwababa vake sepanguva yaakanga achiri muduku,+ angadya hake zvimwe zvokudya zvababa vake;+ asi hapana mumwe munhuwo zvake angazvidya.
14 “‘Zvino kana munhu akadya chinhu chitsvene asingazivi,+ anofanira kuwedzera kwachiri chikamu chimwe pazvikamu zvishanu+ uye anofanira kupa mupristi chinhu chacho chitsvene.
15 Naizvozvo havafaniri kusvibisa zvinhu zvitsvene zvevanakomana vaIsraeri, zvavangapa Jehovha,+
16 zvikavaita kuti varangirwe kuva nemhosva nokuti vanenge vadya zvinhu zvavo zvitsvene; nokuti ndini Jehovha ari kuvatsvenesa.’”
17 Zvino Jehovha akaramba achitaura naMosesi, achiti:
18 “Taura naAroni nevanakomana vake nevanakomana vose vaIsraeri, uti kwavari, ‘Chero murume upi zvake weimba yaIsraeri kana kuti mutorwa ari pakati paIsraeri anouya nechinopiwa chake+ chemhiko+ dzavo chero dzipi zvadzo kana kuti chezvinopiwa zvavo zvokuzvidira,+ zvavangauya nazvo kuna Jehovha kuti zvive chinopiwa chinopiswa,
19 kuti mufarirwe,+ chinofanira kuva chakanaka,+ mhuka hono inobva pamombe, inobva pamakondohwe maduku kana kuti pambudzi.
20 Musauya nechinhu chero chipi zvacho chakaremara,+ nokuti hachizoiti kuti mufarirwe.
21 “‘Kana munhu akauya kuna Jehovha nechinopiwa chokugoverana+ kuti aripe mhiko+ kana kuti chinopiwa chokuzvidira, chinofanira kuva chakanaka chinobva pamombe kana pamakwai, kuti iye afarirwe. Hachimbofaniri kuva chakaremara.
22 Pane zvakapofumara kana zvakatyoka kana zvine pakachekwa kana zvine mhopo kana zvine mhezi kana chisasa,+ hapana chimwe chazvo chamunofanira kuuya nacho kuna Jehovha, uye hapana chinopiwa chinopisirwa Jehovha nomoto+ chamunofanira kuisa pamusoro peatari.
23 Nzombe kana kuti gwai zvine nhengo yakarebesa kana kuti yakanyanyopfupika,+ mungaita kuti zvive chinopiwa chokuzvidira; asi hazvizogamuchirwi nomufaro kuti zvive zvemhiko.
24 Asi musauya kuna Jehovha neiya ine manhu+ akasvinwa kana kuti akapwanyika kana kuti akabviswa kana kuti akachekwa, uye musazvipa munyika yenyu.
25 Musauya nechipi zvacho pane izvi zvose zvinobva paruoko rwewokune imwe nyika kuti zvive zvokudya zvaMwari wenyu, nokuti kushata kwazvo kuri mazviri. Izvo zvakaremara.+ Hazvizogamuchirwi+ nomufaro.’”
26 Zvino Jehovha akataurazve naMosesi, achiti:
27 “Kana nzombe kana kuti gondohwe duku kana kuti mbudzi ikaberekwa, ngairambe iina amai vayo kwemazuva manomwe,+ asi kubvira pazuva rechisere zvichienda mberi ichagamuchirwa nomufaro kuti ive chinopiwa, chinopiwa chinopisirwa Jehovha nomoto.
28 Kana iri nzombe negwai, musazviuraya pamwe nevana vazvo pazuva rimwe chete.+
29 “Zvino kana mukabayira chibayiro chokuonga kuna Jehovha,+ chibayirei kuti mufarirwe.
30 Chinofanira kudyiwa pazuva iroro.+ Musasiya chimwe chacho kusvikira mangwanani.+ Ndini Jehovha.
31 “Chengetai mirayiro yangu muiite.+ Ndini Jehovha.
32 Musasvibisa zita rangu dzvene,+ uye ndinofanira kutsveneswa pakati pevanakomana vaIsraeri.+ Ndini Jehovha ari kukutsvenesai,+
33 Iye akakubudisai munyika yeIjipiti kuti ndiratidze kuti ndiri Mwari wenyu.+ Ndini Jehovha.”
Tumirawo vamwe
Tumirawo vamwe
Revhitiko 22
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=3&Chapter=22&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D22%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Hukama
Hukama (relationship) zvinotaura kuti vanhu ndeve mhuri imwe kana kuti mhuri dzavo dzinodzyidzana kuburikidza nkokunge dzakaroorerana. Kuroorerana kungavapo pazera riri kurarama nhasi kana kuti pamazera akafpuura.
Hama dzepedyo kunyanya ndidzo dzinoti: baba, amai, vana, mukoma, munin'ina hanzvadzi, ambuya, sekuru, murume wako, mukadzi wako.
Munhu wausina hukama naye anonzi mutorwa.
Vamwe vatauri veChiManyika vanoti gamo kureva hukama kana hama.
Zvirevo[chinja | edit source]
- Muimbi Oliver Mtukudzi akaimba achiti, Zvamunoona husahwira hunokunda hukama.
- Dzikidzira (take root, come to stay).
- Mutorwa zvake asi akadzikidzira pano. He may be no relative, but he has come here to stay.


text:
Hwarapakati
Muchidzidzo fundoyetsimba, hwarapakati (centrifugal) zvinoreva kufamba nerudzivo rwunobuda kunze rwuchitiza pakati, zvikurusei pakati pedenderedzwa. Shoko rokuti kukwara rinoreva kutiza.
- Fosi yeRutondapakati (centripetal force) ndiyo inokonzera motokari kuti isabuda pamugwagwa kana yapinda pane munyongo kana kuti pane denderedzwa.
- Fosi yehwarapakati ifosi inoita makakatanwa neFosi yeRutondapakati. Apo Fosi yeRutondapakati inenge iri kukakatira mukati kuti mutumbi urambe uri kufamba mudenderedzwa, Fosi yehwarapakati inenge ichidhonzera kunze nokuda kwe inertia. Izvi zvinoonekwa kana bhazi riri kufamba pamugwagwa pane munyongo kana pakakombama. Fosi yeRutondapakati inokakatira bhazi mukati memunyongo ukuwo fosi yehwarapakati ichikakatira bhazi kunze kwemunyongo.
Mamwe Mazwi[chinja | edit source]
Vamwe vanoti kana kuvanga kureva kutiza.
- Hwara (to escape, to escape from).


text:
Nhau 48: VaGibheoni Vakachenjera
Mazhinji amaguta muKanani zvino anogadzirira kurwisana naIsraeri. Anofunga kuti angakunda. Asi vanhu vomuguta riri pedyopo reGibheoni havafungi kudaro. Vanodavira kuti Mwari ari kubetsera vaIsraeri, uye havadi kurwisana naMwari. Zvino unoziva here chinoita vaGibheoni?
Vanosarudza kuita kuti kuoneke sokunge kuti ivo vanogara kumwe kure kure. Zvino vamwe vavarume vanopfeka mamvemve neshangu dzakabvaruka. Vanokwidza masaka akabvaruka pambongoro dzavo, uye vanotora chingwa chekare chakaoma. Ipapo vanoenda kuna Joshua ndokuti: ‘Tabva kunyika iri kure kwazvo, nokuti takanzwa nezvaMwari wenyu mukuru, Jehovha. Takanzwa zvinhu zvose zvaakakuitirai muEgipita. Saka vatungamiriri vedu vakatiudza kugadzirira mbuva ndokuenda kundoti kwamuri: “Tiri vabatiri venyu. Pikirai kuti hamuzorwisani nesu.” Mungaona kuti zvipfeko zvedu zvabvaruka norwendo rurefu uye kuti chingwa chedu chava chekare uye chaoma.’
Joshua navamwe vatungamiriri vanodavira vaGibheoni. Vanopikira kusarwisana navo. Asi mazuva matatu pashure vanonzwa kuti vaGibheoni vanogara pedyopo zvomenemene.
‘Makatizivisireiko kuti makabva kunyika iri kure?’ Joshua anovabvunza.
VaGibheoni vanoti: ‘Takadaro nokuti takaudzwa kuti Mwari wenyu Jehovha akanga apikira kukupai nyika ino yose yeKanani. Saka taitya kuti mungatiuraya.’ Asi vaIsraeri vakachengeta chipikirwa chavo, havana kuuraya vaGibheoni. Asi vakavaita vabatiri vavo.
Mambo weJerusarema anotsamwa nokuti vaGibheoni vaita rugare naIsraeri. Saka kunamamwe madzimambo mana anoti: ‘Uyai mundibetsere kurwisa Gibheoni.’ Madzimambo mashanu aya anoita kudaro. VaGibheoni vakachenjera here kuita rugare naIsraeri, uko zvino kunosakisa madzimambo aya kuuya kuzorwisana navo. Tichaona.
Joshua 9:1-27; 10:1-5.
Mibvunzo
- Vanhu veGibheoni vakasiyana sei nevaKanani vari mumaguta ari pedyo?
- Sezviri pamufananidzo, vaGibheoni vanoitei, uye nei?
- Joshua nevatungamiriri vevaIsraeri vakavimbisei vaGibheoni, asi vanozozivei mazuva matatu gare gare?
- Chii chinoitika apo madzimambo omune mamwe maguta anonzwa kuti vaGibheoni vaita rugare nevaIsraeri?
Mibvunzo yokuwedzera
- Verenga Joshua 9:1-27.
Sezvo Jehovha akanga arayira rudzi rwaIsraeri kuti ‘ruparadze vose vagere panyika,’ kusaparadza kwake vaGibheoni kunoratidzei? (Josh. 9:22, 24; Mat. 9:13; Mab. 10:34, 35; 2 Pet 3:9)
Nokuchengeta sungano yaakaita nevaGibheoni, Joshua akasiyira sei vaKristu vomuzuva ranhasi muenzaniso? (Josh. 9:18, 19; Mat. 5:37; VaEf. 4:25)
- Verenga Joshua 10:1-5.
Nhasi boka guru revanhu rinotevedzera sei vaGibheoni, zvichiita kuti rirwiswe nokuda kwei? (Josh. 10:4; Zek. 8:23; Mat. 25:35-40; Zvak. 12:17)


text:
Zvaungaita Kana Uine Zvauri Kutyira
MWANA achangobva kuzvarwa anofanira kuitirwa zvese. Patakazvarwa vabereki vedu ndivo vaitotichengetedza. Pataidzidzira kufamba, taisangana nevamwe vanhu tichivaona sevanhu vahombe hombe. Taiti tikavaona vabereki vedu vasiri pedyo taitya chaizvo. Asi tainzwa tisina chokutya pataibata ruoko rwaamai kana kuti baba vedu.
Kuti zvinhu zvitifambire zvakanaka pataikura, zvaitoda kuti vabereki vedu vatiratidze rudo uye vatikurudzire. Pataiona kuti vabereki vedu vanotida, zvaiita kuti tigadzikane. Pavaitikurudzira taibva tava nechivimbo tobva tada kuramba tichiita zvakanaka.
Pataikura, shamwari dzedu dzepedyo dzaiitawo kuti tinzwe takagadzikana. Tainzwa takadekara padzainge dziri pedyo, uye dzaiita kuti tisanyanya kutya pataienda kuchikoro.
Zvinhu zvataurwa pamusoro apa zvinoratidza kunonzi kukura zvakanaka. Vamwe vana vanongova neshamwari shomanana dzepedyo uye vamwe vakawanda havaratidzwi rudo nevabereki vavo. “Pandinoona mapikicha anenge achiratidza mhuri dzakabatana dzichiita zvinhu pamwe chete, ndinobva ndati nechomumwoyo, ‘Dai ndakakurirawo mumhuri yakabatana seizvi,’” anodaro Melissa. * Pamwe ndiwo manzwiro aunoitawo.
MATAMBUDZIKO ANOVAPO KANA MWANA AKASARERWA ZVAKANAKA
Zvichida pawaiva mwana mudiki waizvitarisira pasi. Pamwe rudo rwawairatidzwa uye kukurudzirwa kwawaiitwa zvaingova zvechirango. Zvimwe uchiri kuyeuka kunetsana kwaigara kuchiita vabereki vako uko kwakazoita kuti varambane. Pamwe wainzwa sekuti ndiwe wakanga wakonzera izvi. Zvinogona kutonyanya kukurwadza ndezvokuti baba kana kuti amai vako vanogona kunge vaikutuka kana kuti kukubata zvisina kunaka.
Mwana anenge asiri kurerwa zvakanaka anowanzoita sei? Vamwe vanotanga kushandisa madhiragi kana kushapira doro pavanenge vachiri kuyaruka. Vamwe vanopinda muzvikwata zvevechidiki zvine musikanzwa kuti vangowana vekuwirirana navo. Vamwewo vanobva vatanga kudanana nemumwe munhu, vachingotsvaga anovaratidza rudo. Asi rudo rwakadaro harugari uye kazhinji kacho pavanorambana vanobva vatowedzera kuona sekuti hapana anombovada.
Kunyange vechidiki vasingaite zvinhu zvakaipa zvichangobva kutaurwa vanogona kungokura vachiona sevasingabatsiri. “Ndakatanga kuona kuti ndakanga ndisina zvandinobatsira nokuti ndizvo zvandaigara ndichiudzwa naamai vangu,” anodaro Ana. “Handiyeuki amai vangu vachindirumbidza kana kundiratidzawo rudo.”
Marererwo atakaitwa haasi iwo chete anogona kuita kuti tizvitarisire pasi. Inogona kunge iri nyaya yekurambana kwakatirwadza, matambudziko anokonzerwa nekuchembera kana kuti kuzvinetsa pamusoro pekutaridzika kwatinoita. Pasinei nekuti kunokonzerwa nei, kuzvitarisira pasi kunogona kutishayisa mufaro kana kuita kuti tisawirirane nevamwe. Tingaita sei kuti tirege kuzvitarisira pasi?
MWARI ANOTIDA
Tinofanira kuziva kuti pane kwatinogona kuwana rubatsiro. Tose zvedu tinogona kubatsirwa naMwari pachake. Iye anokwanisa uye anotoda kutibatsira.
Izvi ndizvo zvakataurwa naMwari achishandisa muprofita Isaya paakati: “Usatarira-tarira, nokuti ndiri Mwari wako. Ndichakusimbisa. Chokwadi ndichakubatsira. Chokwadi ndicharamba ndakakubata zvakasimba noruoko rwangu rworudyi rwokururama.” (Isaya 41:10, 13) Zvinonyaradza chaizvo kuziva kuti Mwari anoda kutibata ruoko. Saka hatifaniri kunetseka.
Bhaibheri rinotaura nezvevashumiri vaMwari vainetseka asi vakadzidza kubata ruoko rwaMwari. Amai vaSamueri vainzi Hana vainzwa sokuti vakanga vasingabatsiri nekuti vakanga vasingakwanisi kuita mwana. Izvi zvaiita kuti vagare vachitsvinyirwa, saka vaibva varega kudya uye vaigara vachichema. (1 Samueri 1:6, 8) Asi pavakaudza Mwari zvose zvaiva mumwoyo mavo, havana kuzonetseka zvekare.—1 Samueri 1:18.
Munyori wemapisarema Dhavhidhi aimbonetsekawo. Kwemakore, Mambo Sauro aimuvhima nemaziso matsvuku. Dhavhidhi akapotsa aurayiwa naye. Izvi zvakaitika kanopfuura kamwe chete uye dzimwe nguva ainzwa sokuti matambudziko ake akanga ava kumukurira. (Pisarema 55:3-5; 69:1) Pasinei neizvi, akanyora kuti: “Ndicharara pasi norugare ndobatwa nehope, nokuti imi moga, haiwa Jehovha, ndimi munoita kuti ndigare ndakachengeteka.”—Pisarema 4:8.
Hana naDhavhidhi vakaudza Jehovha zvose zvaivanetsa uye akavabatsira. (Pisarema 55:22) Tingavatevedzera sei?
ZVINHU ZVITATU ZVINGAKUBATSIRA KUTI USANETSEKA
1. Dzidza kuvimba naJehovha uchimuona saBaba vako.
Jesu akatikurudzira kuti tizive Baba vake, “Mwari wechokwadi chete.” (Johani 17:3) Muapostora Pauro anotisimbisa paanoti, Mwari ‘haasi kure nomumwe nomumwe wedu.’ (Mabasa 17:27) Jakobho akanyora kuti, “Swederai pedyo naMwari, uye iye achaswedera pedyo nemi.”—Jakobho 4:8.
Kuziva kuti tina Baba vekudenga vanotida, kunotibatsira chaizvo kuti tisanetseka. Zvinogona kutora nguva kuti tizosvika pakuvimba naMwari saizvozvo, asi vakawanda vakaona kuti kuita kudaro kunobatsira. “Pandakatanga kuona Jehovha saBaba vangu, ndakanga ndava newekuudza zviri pasi pemwoyo wangu,” anodaro Caroline. “Izvi zvakandizorodza chaizvo!”
“Jehovha ndiye akandibatsira kuti ndisanetseka vabereki vangu pavakandisiya ndega,” anodaro Rachel. “Ndainyengetera kwaari ndichimukumbira kuti andibatsire kukunda matambudziko angu uye akandibatsira.” *
2. Iva pakati pemhuri yevanamati vaMwari.
Jesu akadzidzisa vadzidzi vake kuti vaonane sehama. Akavaudza kuti, “Imi mose muri hama.” (Mateu 23:8) Aida kuti vadzidzi vake vechokwadi vadanane vova mhuri yevanamati vaMwari yakakura.—Mateu 12:48-50; Johani 13:35.
Ungano dzeZvapupu zvaJehovha imhuri yevanamati vaMwari. Dzinoedza nemwoyo wose kunyaradza vamwe uye kuvaratidza ushamwari. (VaHebheru 10:24, 25) Vakawanda vakaona kuti misangano yeungano yakaita semushonga unovarapa marwadzo avanenge vainawo mumwoyo.
“Muungano medu maiva nemumwe munhu aiva shamwari yangu yepedyo. Ainzwisisa kurwadziwa kwandaiita,” anodaro Eva. “Aindipa nzeve pandaitaura, aindiverengera uye ainyengetera neni. Aisada kuti ndisurukirwe. Aindibatsira kuti nditaure zvaindiremera mumwoyo zvekuti ndainzwa ndarerukirwa. Kundibatsira kwaaiita kwakaita kuti ndiwedzere kunzwa zviri nani.” Rachel ambotaurwa nezvake anotiwo, “Ndakazowana vandaiita amai nababa muungano. Vaiita kuti ndisanetseke uye ndione kuti pane vanondidawo.”
3. Ratidza vamwe rudo nemutsa.
Kuratidza vamwe rudo nemutsa kunoita kuti pave neushamwari hwakasimba. Jesu akati: “Kupa kune mufaro mukuru kupfuura kugamuchira.” (Mabasa 20:35) Saka hapana mubvunzo kuti kana tikawedzera kuda vamwe, naivowo vachawedzera kutida. Jesu akaudza vadzidzi vake kuti, “Garai muchipa, uye vanhu vachakupaiwo.”—Ruka 6:38.
Kuda vamwe uye kudiwa nevamwe kunoita kuti tiwedzere kunzwa zviri nani. Sezvinotaurwa neBhaibheri, “rudo harumboperi.” (1 VaKorinde 13:8) “Ndinoziva kuti pane zvimwe zvinhu zvandinoona sokuti hazvina kumira zvakanaka pandiri, asi zvisina hazvo kudaro,” anodaro María. “Kuti ndimbokanganwa izvi, ndinofunga vamwe uye ndinovabatsira. Ndinonzwa kufara pandinoitira vamwe chimwe chinhu.”
MUNHU WESE HAAZOVI NECHEKUTYA
Hatitarisiri hedu kuti kana tikashandisa mazano ari pamusoro apa, kunetseka kwatinenge tichiita kunobva kwangopera zvachose. Asi mazano iwayo anobatsira chaizvo. Caroline anoti, “Ndichiri kunetseka nanhasi. Asi iye zvino handichanyanyi kuzvitarisira pasi. Ndinoziva kuti Mwari anondida, uye ndine shamwari dzakawanda dzepedyo dzinoita kuti ndisanetseka.” Ndiwo manzwiro anoitawo Rachel. Anoti, “Pano neapo ndinombosurukirwa chaizvo. Asi ndinotsvaga mazano kuvanhu vandinonamata navo, uye vanondibatsira kuti ndione zvinhu nenzira yakanaka. Uye kupfuura zvose, ndina Baba vangu vekudenga vandinotaura navo mazuva ose. Izvi zvinondibatsira chaizvo.”
Bhaibheri rinotaura kuti kuchava nenyika itsva. Munyika iyoyo tinenge tisisina kana chinotinetsa
Pane chimwe chinhu chichagadzirisa dambudziko iri zvachose. Bhaibheri rinotaura kuti kuchava nenyika itsva. Munyika iyoyo tinenge tisisina kana chinotinetsa. Shoko raMwari rinovimbisa kuti: “Mumwe nomumwe achagara pasi pomuzambiringa wake, nepasi pomuonde wake, hapana angazovadederesa.” (Mika 4:4) Panguva iyoyo, hapana achazotityisa, kana kutikuvadza. Kunyange zvinhu zvinotirwadza zvakaitika kare “hazvizoyeukwi.” (Isaya 65:17, 25) Mwari neMwanakomana wake, Kristu Jesu, vachaita kuti pave ‘nekururama kwechokwadi.’ Izvi zvichaita kuti panyika pave ‘norunyararo uye kuchengeteka nokusingagumi.’—Isaya 32:17.
^ ndima 5 Mazita ose ari munyaya ino akachinjwa.
^ ndima 21 Zvapupu zvaJehovha zvinoda kudzidza Bhaibheri nevaya vanoda kuswedera pedyo naMwari.
Inzwa zvimwe
Mwari Anondinzwa Here Kana Ndikanyengetera?
Mwari ane hanya nematambudziko edu here?


text:
Kuparidza Mashoko Akanaka Mumitauro yokuIreland Uye kuBritain
Dhaunirodha
Zvapupu zvaJehovha zviri kuedza chaizvo kuparidzira vanhu vokuIreland nevokuBritain vachishandisa mitauro yeko. * Mitauro iyi inosanganisira Chirungu, chiIrish, chiScottish Gaelic, uye chiWelsh.
Jw.org yakanatsiridzwa yakatanga kushanda muna September 2012 uye yaiva mumitauro yakawanda kusanganisira chiIrish nechiWelsh, uye chiScottish Gaelic chakazobuda muna August 2014. Tinoprindawo mabhuku akasiyana-siyana anotsanangura Bhaibheri mumitauro iyi. Vanhu vanotaura mitauro iyi vari kuzvifarira here?
Mumwe mufundisi weimwe chechi akapiwa pepa raiva nemashoko eBhaibheri muchiScottish Gaelic, achibva atanga kuriverenga zvinonzwika, ndokutanga kuchema. Aichemei? Akanga anyatsonzi dyoo pamwoyo nezvaakanga averenga mururimi rwaamai vake, achibva ati: “Ndiani akashandura pepa iri? Ndiwo mutauro wedu uyu!”
Mumwedzi wekutanga wakabudiswa jw.org muchiScottish Gaelic, vanhu vanenge 750 vakaendapo.
Mumwe mudzidzisi wepaNational University of Ireland, kuGalway, akaudza chimwe Chapupu kuti akanga asingafariri zvechitendero. Asi paakaudzwa kuti kune bhuku rinonzi Bhaibheri
Vamwe mbuya vakafara chaizvo pavakapiwa bhuku rinotaura nezveBhaibheri muchiWelsh, vachibva vati: “Kutaura chokwadi, dai mandipa bhuku iri muChirungu, ndaisamboritora, asi ndazoritora nokuti rakanyorwa nomutauro wangu.”
Muna August 2014, takawedzera mabhuku atinobudisa pajw.org muchiWelsh. Mumwedzi wacho, nhamba yevanhu vakaendapo vachiaverenga mumutauro wechiWelsh yakabva yawedzera.
“Tiri Vomutauro Mumwe Chete”
Jesu paakapedza kutsanangurira vadzidzi vake vaviri Magwaro, vakafara vachibva vati: “Mwoyo yedu yanga isingatsvi here zvaanga achitaura nesu mumugwagwa, zvaanga achitivhurira kwazvo Magwaro?” (Ruka 24:32) Kazhinji vanhu pavanonyatsotsanangurirwa chokwadi cheBhaibheri mumutauro waamai vavo vanopedzisira vachinja upenyu hwavo.
KuWales kune mumwe murume anonzi Emyr ane mudzimai Chapupu chaJehovha, asi Emyr haana kumbobvira aenda kuchechi yemudzimai wake. Akabva atanga kushamwaridzana nechimwe Chapupu chinonzi Russell. Emyr akazochinja pfungwa. Anoti: “Chakaita kuti ndide kunyatsodzidza Bhaibheri ibhuku randakaratidzwa naRussell rinonzi Bhaibheri Rinombodzidzisei Chaizvo? * Paakandipa rangu akabva ati, ‘Bhuku iri nderechiWelsh. Saka ndoratichadzidza kutotanga izvozvi.’” Nei Emyr akafarira zvakaitwa naRussell zvokutaura asingatendereri? Anoti: “Tiri vomutauro mumwe chete, tsika dzedu dzimwe chete, uye tinozivana.” Mwoyo waEmyr wakanga ‘uchitsva’ paaidzidza Bhaibheri mumutauro wake wechiWelsh nokuti ainyatsonzwisisa zvaaidzidza.
Zvapupu zvaJehovha zvicharamba zvichibatsira vanhu kuti vadzidze nezvaMwari mururimi rwaamai, mutauro wavanonyatsonzwisisa.
^ ndima 2 Munyaya ino Britain iri kureva England, Scotland, neWales.
^ ndima 11 Bhuku iri rinobatsira pakudzidza Bhaibheri uye rakabudiswa neZvapupu zvaJehovha.
Inzwa zvimwe
Mabhuku eZvapupu zvaJehovha Anonyorwa Uye Anoshandurwa Sei?
Tinobudisa mabhuku mumitauro inopfuura 750. Nei tichiita zvose izvozvo?
Nei Uchifanira Kudzidza Bhaibheri?
Bhaibheri riri kupa mhinduro dzemibvunzo inokosha muupenyu kumamiriyoni akawanda evanhu panyika. Unodawo here kubatsirwa?